ޓޫރިޒަމް ބިމުކުއްޔާއި ޖޫރިމަނާ ނުދައްކާ 13 ފަރާތެއްގެ މައްސަލަ މީރާއިން ވަނީ ޝަރީޢަތަށް ހުށަހަޅާފައި\nޓޫރިސްޓް ރިޒޯޓް ނުވަތަ ހޮޓާ ތަރައްޤީކޮށް ހިންގުމަށްޓަކައި ސަރުކާރުން ކުއްޔަށް ދޫކޮށްފައިވާ ރަށް ނުވަތަ ބިމުން ދައްކަންޖެހޭ ކުއްޔާއި ޖޫރިމަނާގެ ފައިސާ ނުދައްކާ 13 ފަރާތެއްގެ މައްސަލަ މިދިޔަ މަހު ޝަރީޢަތަށް ފޮނުވާފައިވާކަމަށް މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން ހާމަ ކޮށްފިއެވެ.\nއެ ފަރާތްތަކަކީ ނ. ރާފުށި ކުއްޔަށް ހިފާފައިވާ އެގްޒޯޓިކް ޕްރޮޕަޓީޒް ޕްރައިވެޓް ލިމިޓެޑް، ތ. ކަޅުފަހަލަފުށި ކުއްޔަށް ހިފާފައިވާ އޭޝިއާ ރިޒޯޓްސް ޕްރައިވެޓް ލިމިޓެޑް، ބ. ކިހާދުއްފަރު ކުއްޔަށް ހިފާފައިވާ އަތަމާ މެރިން އިންޓަރނޭޝަނަލް ޕްރައިވެޓް ލިމިޓެޑް، އދ. ތެލުވެލިގާ ކުއްޔަށް ހިފާފައިވާ ތެލުވެލިގާ ރިޓްރީޓް ޕްރައިވެޓް ލިމިޓެޑް، ހދ. ހަނިމާދޫ އިން ބިމެއް ކުއްޔަށް ހިފާފައިވާ ސިޓީ ހޮޓެލް ހަނިމާދޫ ޕްރައިވެޓް ލިމިޓެޑް، އއ. މަޑޫގަލި ކުއްޔަށް ހިފާފައިވާ ބްލޫ ލެގޫން އިންވެސްޓްމެންޓްސް ޕްރައިވެޓް ލިމިޓެޑް، ހއ. ބީނާފުށި ކުއްޔަށް ހިފާފައިވާ ޔޮޓް ޓުއަރސް މޯލްޑިވްސް ޕްރައިވެޓް ލިމިޓެޑް، ހއ. އަލިދޫ ކުއްޔަށް ހިފާފައިވާ ޔޮޓް ޓުއަރސް މޯލްޑިވްސް ޕްރައިވެޓް ލިމިޓެޑް، ލ. ކައްދޫ އިން ބިމެއް ކުއްޔަށް ހިފާފައިވާ ވިލާ ހޮޓެލްސް އެންޑް ރިޒޯޓްސް ޕްރައިވެޓް ލިމިޓެޑް، ތ. އެލާ ކުއްޔަށް ހިފާފައިވާ ވިލާ ޝިޕިންގ އެންޑް ޓްރޭޑިންގ ކޮމްޕެނީ ޕްރައިވެޓް ލިމިޓެޑް، މ. މެދުފުށި ކުއްޔަށް ހިފާފައިވާ މެދުފުށި އިންވެސްޓްމެންޓް ޕްރައިވެޓް ލިމިޓެޑް، ފ. ފިލިތެޔޮ ކުއްޔަށް ހިފާފައިވާ ތްރީ އޭ ކޮމްޕެނީ ޕްރައިވެޓް ލިމިޓެޑް އަދި ހދ. ކުޑަމުރައިދޫ ކުއްޔަށް ހިފާފައިވާ ޖޭއެޗް ރިޒޯޓްސް ޕްރައިވެޓް ލިމިޓެޑް އެވެ. މީގެ އިތުރުން މަރުޙޫމް އަޙުމަދު ވަހީދު އަށް ކުއްޔަށް ދޫކޮށްފައިވާ ރ. މާމިގިލިގެ ކޭސް ވަނީ މައްސަލަ ރައްދުވާ ފަރާތް ނިޔާވެފައި ވާތީ އަދި ސިވިލް ކޯޓުގައި ރެޖިސްޓްރީ ނުކުރެވިފައެވެ.\nމީގެތެރެއިން ބ. ކިހާދުއްފަރު، އދ. ތެލުވެލިގާ، އއ. މަޑޫގަލި، ހއ. އަލިދޫ، މ. މެދުފުށި އަދި ފ. ފިލިތެޔޮ، ރ. މާމިގިލިއަކީ ރިޒޯޓް ތަރައްޤީކޮށް ހިންގަމުން ގެންދާ ރަށްރަށެވެ. އަދި ހދ. ހަނިމާދޫ އިން ދޫކޮށްފައިވާ ބިމުގައި ސިޓީ ހޮޓަލެއް ވެސް ދަނީ ހިންގަމުންނެވެ.\nމި މައުލޫމާތު އިއްޔެ ރާއްޖޭގެ ބައެއް މީޑިއާ ތަކުން ފަތުރާފައިވަނީ ކަމުގެ މައުލޫމާތު ރަގަޅަށް އޮޅުން ނުފިލުވައި، ވަކި ފަރާތެއްގެ މައްސަލައެއްގެ ގޮތުގައި، ޙަޤީޤަތް އޮޅޭގޮތަށްކަން މީރާއިން ހިތާމައާއެކު ފާހަގަކުރެއެވެ. އަދި ރަނގަޅަށް މައުލޫމާތު އޮޅުން ފިލުވުމަށްފަހު ޒިންމާދާރު ކަމާއެކު ޚަބަރު ފެތުރުމަށް ރާއްޖޭގެ މީޑިއާތަކަށް އެ އޮތޯރިޓީން އިލްތިމާސް ކުރެއެވެ.\nމީރާއިން މައުލޫމާތު ލިބިފައިވާ ގޮތުގައި، ޓޫރިޒަމް ބިމު ކުއްޔާއި ޖޫރިމަނާ ނުދައްކައިގެން ޝަރީޢަތަށް ހުށަހަޅާފައިވާ މައްސަލައެއް އަނބުރާ ގެނެވޭނީ އެ ފައިސާ ދެއްކުމުން ނުވަތަ ފައިސާ ދައްކާނެ ގޮތަކާމެދު މީރާ އާއެކު އެއްބަސްވުމަކަށް އައުމުން ނުވަތަ އެ ފައިސާ ދައްކަންޖެހުން ހުއްޓުވުމަށް ކޯޓު އަމުރެއް ނެރުން ނުވަތަ އެއީ، އެ ވަގުތަކަށް ދައްކަން ނުޖެހޭ ފައިސާއެއް ކަމުގައި ކަނޑައަޅައި ކުލީގެ އެއްބަސްވުމަށް އެ ފަރާތާއި ދިވެހި ސަރުކާރުން ބަދަލު ގެނައުމުންނެވެ.\nދައުލަތަށް ލިބެންޖެހޭ ފައިސާ ހޯދުމަކީ މީރާގެ ޤާނޫނީ ޒިންމާއެކެވެ. އެ ފައިސާ ހޯދުމުގައި އެ އޮތޯރިޓީން ޢަމަލު ކުރަމުންދަނީ އެ އޮތޯރިޓީގެ އެންފޯސްމެންޓް ޕޮލިސީ ގައި ކަނޑައަޅާފައިވާ ހަމަތަކުގެ މަތިންނެވެ.\nޝަރުޢީ މަރުހަލާގައިވާ މީރާ އާ ގުޅުންހުރި ހުރިހާ މައްސަލަތަކުގެ މައުލޫމާތު އެ އޮތޯރިޓީގެ ވެބްސައިޓްގައި އަބަދުވެސް ގެންދަނީ ޝާއިޢު ކުރަމުންނެވެ. މިގޮތުން މިހާތަނަށް އެ އޮތޯރިޓީން ކޯޓުތަކަށް ހުށަހަޅާފައިވާ މައްސަލަ ތަކުގެ ތެރެއިން، ނިމިފައިވާ 214 މައްސަލައެއް ކާމިޔާބު ކޮށްފައިވަނީ މީރާއިން ނެވެ. އެހެންކަމުން މީރާއިން މައްސަލަތައް ޝަރީޢަތަށް ފޮނުވަމުން ގެންދަނީ ވަކި ފަރާތަކަށް ބުރަނުވެ، ހަމަހަމަ ކަމާ އެކުގައި ކަން ފާހަގަ ކުރެވެއެވެ.


BREAKNG NEWS: Hohalhaigai thaashivi enmen salaamai koffi – adduLIVE\nހޮހަޅާގައި ތާށިވި އެންމެން ސަލާމަތްކޮށްފި\n0 Jul 10, 2018, 17:10 ލިޔުނީ އަލީ ހުޒާމް\nތައިލެންޑުގެ ހޮހަޅައެއްގައި ތާށިވި 12 ކުދިންނާއި އެކުދިންގެ ކޯޗު ސަލާމަތް ކޮށްފިއެވެ.\nތައި ނޭވީގެ ބެލުމުގެ ދަށުން ކުރިއަށްގެންދާ ހާއްސަ އޮޕަރޭޝަނުގައި މިއަދު ވަނީ ބާކީ ތިބި ހަތަރު ކުދިންނާއި އެކުދިންގެ ކޯޗު ސަލާމަތްކޮށްފައެވެ.\nތައި މީޑިއާތަކުން ރިޕޯޓުކޮށްފައިވާ ގޮތުގައި ހޮހަޅައިން އެންމެން ވަނީ ސަލާމަތް ކުރެވިފައެވެ. މިހާތަނަށް ސަލާމަތް ކުރި ކުދިން ތިބީ ނަފްސާނީ އަދި ޖިސްމާނީ ގޮތުން ފުރިހަމަ ސިއްހަތެއްގައި ކަމަށް އެގައުމުގެ އޮފިޝަލުން ވަނީ ބުނެފައެވެ.\nޖޫން މަހުގެ 23 ވަނަ ދުވަހު ހޮހަޅައިގެ ތެރެއަށް ވަން ކުދިން އެހޮހަޅައިން ނުނިކުމެ ތާށިވީ އެސަރަހައްދަށް ބޯކޮށް ވާރޭ ވެހި ހޮހަޅައިގައި ފެންގަޑު ހެދުމުންނެވެ. އެކުދިން ފެނުނީ ހޮހަޅައިގެ ތެރެއަށް ފީނި އިނގިރޭސިވިލާތުގެ ތަޖްރިބާ ކާރު ދެ ޑައިވަރުންނަށް އެކުދިން ގެއްލުނުތާ9ދުވަސް ފަހުންނެވެ.\n12 ،ކުދިންނާއި އެކުދިންގެ ކޯޗު ސަލާމަތުން ދިރި ތިއްބާ ފެނުމާއި އެކު އެކުދިން ސަލާމަތް ކުރުމުގެ ބޮޑު އަދި ނުރައްކާތެރި އޮޕަރޭޝަން ފެށީ އެގައުމުގެ ނޭވީގެ ބެލުމުގެ ދަށުންނެވެ. މި އޮޕަރޭޝަނުގައި އެގައުމުގެ ކުރީގެ ނޭވީއަކު މަރުވެފައިވާ އިރު މުޅި ދުނިޔޭގެ ސަމާލުކަން ވަނީ މި ހޮހަޅައަށް އަމާޒުވެފައެވެ.\nކުދިން ސަލާމަތް ކުރުމުގެ އޮޕަޜޭޝަން ކުރިއަށް ގެންގޮސްފައިވަނީ ތިން ދުވަހަށް ބަހާލައިގެންނެވެ. އެގޮތުން ކޮންމެ ދުވަހަކު4ކުއްޖަކު ސަލާމަތް ކުރި އިރު މިއަދު ހަތަރު ކުދިންނާއި ކޯޗު ވަނީ ސަލާމަތްކޮށްފައެވެ. މުޅި އޮޕަރޭޝަނަށް ދުވާލަު 11 ގަޑި އިރު ހޭދަވެއެވެ. އެއީ ކުދިން ތިބ ސަރަހައްްދަށް ދިއުމަށް5ގަޑި އިރާއި އެކުދިން ގޮވައިގެން އަންނަން6ގަޑި އިރެވެ.


2 University Ge Chancellor Kamah Beyfulhun Ayyan Kohffi - Vaguthu\nދެ ޔުނިވާސިޓީގެ ޗާންސެލަރު ކަމަށް ބޭފުޅުން އައްޔަން ކޮށްފި\nރާއްޖޭގެ ދެ ޔުނިވާސިޓީ ކަމަށްވާ މޯލްޑިވްސް އިސްލާމިކް ޔުނިވާސިޓީ އަދި ގައުމީ ޔުނިވާސިޓީގެ ޗާންސެލަރު ކަމަށް ބޭފުޅުން އައްޔަން ކޮށްފިއެވެ.\nއެގޮތުން ގައުމީ ޔުނިވާސިޓީގެ ޗާންސެލަރު ކަމަށް ޑރ. ހަސަން ހަމީދު މިއަދު އައްޔަން ކުރައްވައިފިއިވާއިރު މޯލްޑިވްސް އިސްލާމިކް ޔުނިވާސިޓީގެ ޗާންސެލަރު ކަމަށް ޑރ. މުހަންމަދު ޒާހިރު ހުސެއިން ވަނީ އައްޔަން ކޮށްފައެވެ.\nމި ބޭފުޅުންނަށް ފަތްކޮޅު އެރުވުން ރައީސް އޮފީހުގައި މިހާރު ކުރިއަށް ދާއިރު ޑރ. ޒާހިރު މީގެ ކުރިން ވެސް ވަނީ އިސްލާމިކް ޔުނިވާސިޓީގެ ޗާންސެލަރު ކަން ކުރައްވައިފަ އެވެ. ޑރ. ހަސަން ހަމީދު އެންމެ ފަހުން ހުންނެވީ ގައުމީ ޔުނިވާސިޓީގެ ވައިސް ޗާންސެލަރުގެ މަގާމުގަ އެވެ.\nގައުމީ ޔުނިވަސިޓީގެ ގާނޫނަށް އިސްލާހު ގެނެސް 18 ވަނަ ރައްޔުތުންގެ މަޖިލީހުން ފާސްކުރި އިސްލާހަކީ ޔުނިވާސިޓީގެ ކައުންސިލަށް ބައެއް މެމްބަރުން އައްޔަން ކުރުމުގެ ބާރު ރައީސަށް ލިބޭ ގޮތަށް ގާނޫނަށް ގެނައި އިސްލާހެކެވެ. އެ އިސްލާހު ތަސްދީގު ކުރެއްވުމާ އެކު 13 މެމްބަރުން ތިބޭ ޔުނިވަސިޓީގެ ކައުންސިލަށް ނުވަ މެމްބަރުން އައްޔަން ކުރާނީ ރައީސުލްޖުމްހޫރިއްޔާ އެވެ.\nކުރިން ގާނޫނު އޮންނަ ގޮތުން އެ ކައުންސިލްގައި ހިމެނޭ ރައީސް އައްޔަން ކުރައްވާ މަގާމަކީ ޗާންސެލަރުގެ މަގާގާމު އެކަންޏެވެ.\nފުރަތަމަ ފަހަރަށް ގައުމީ ޔުނިވާސިޓީ ބައިނަލްއަގްވާމީ އެވޯޑަކަށް!\nއޮގަސްޓް 20, 2019 18:19\nދިވެހި ރައްޔިތުންގެ ޓެކުހުން ބޮޑް މުސާރަ އަބަދު ދޭންވީ މިމީހުންނަށްތަ. ދެމީހުންނަކީވެސް ޑރ.މިހެންއޮތަސް ހިންގުމުގެ ދާއިރާއިން މުޅިން ފެއިލްވެފަ ތިބި މީހުން،،، ދުނިޔޭގައި އުމުރުން 17 އަހަރުގަ ޕީއެޗްޑީ ނަގާފަ ތިބި ކުދިން އެބަތިބި، އެކަމަކު އެއީ ސަނަދެއް... ޒާހިރު އުމުރު ހަމަ ޅަވަނީ،،، މިއީ ކޮންފަދަ ވަބާއެއްތޯ، ރާއްޖޭގައި ވަރަށް ޒުވާން ޤާބިލް ބޭފުޅުން ތިއްބާ،،، ހަމަ ދޯ. ރ.މައުމޫނު ހަމަޖެއްސެވި ނަމަ ..... ދޯ\nއޮގަސްޓް 20, 2019 18:54\nމި ފަރާތްތަކުގެ މިލްކުވެރިކާމެދު ދައުވާ ކުރައްވާ ފަރާތެއް ވާނަމަ އަންގަވާ ލައްވާ.. ކޮންމެ ސަރުކާރަކަށްވެސް ބަލަދު އަރާތީ މިހެން މިބުނީ..\nއޮގަސްޓް 20, 2019 20:21\nމި ޒާހިރަކުން ރާއްޖެ ސަލާމަތެއް ނުވިއޭ ދޯ؟! ޒާހިރުގެ ނަހަލާލު "ހަވީރު" ނޫހުގެ ނަހަލާލު ދަރި "މިހާރު" ނޫހުން މި ނަހަލާލު ސަރުކާރު ގެންނަން ކުރި ނަހަލާލު މަސައްކަތްތަކުގެ ނަހަލާލު ބަދަލުތަ؟!\nއޮގަސްޓް 20, 2019 21:54\nހަމަ މައުމޫނިއްޔަތު ކުރި އަރައި ދެމެހެއްޓިގެން މިދަނީ. ކޮން ޒަމާނީ ތައުލީމެއް ދޭ ވާހަކައެއް މިދައްކަނީ؟\nޗާންސެލަރއެއްގެ މަޤާމުގައި ހުންނަންވާނީ ތަޖުރިބާ ހުރި ބުއްދިވެރި ދުރުވިސްނޭ ބޭފުޅެއް. މިދެ ބޭފުޅުންގެވެސް ޝަރުތު ހަމަވޭ.


FVM Youth Futsal mubaarathuge QTR finalah team thah hovijje\nޔޫތު ފުޓްސަލް މުބާރާތް 2019، ދޫނޑިގަލޯނާ ޖނރ ޓީމާއި ހަވިއްތަ ފުޓްސަލް ޓީމު 2-1\n30 އޮކްޓޯބަރ 2019, 9:46 |\nފުވައްމުލަކު ޒުވާނުންގެ މަރުކަޒުން އިންތިޒާމުކޮށްގެން މިހާރު ކުރިޔަށްގެންދާ ފުވައްމުލައް ޔޫތު ފުޓްސަލް މުބާރާތުގެ ގުރޫޕް ސްޓޭޖް މެޗުތައް ނިމި ކުއާޓަރ ފައިނަލަށް ޓީމުތައް ހޮވިއްޖެއެވެ. ފުރަތަމަ ބުރުން ކަޓައިގެން ދިޔައީ ކޮންމެ ގްރޫޕެއްގެ ވެސް އެންމެ ފުލަށް ދިޔަ4ޓީމެވެ. އަނެއް2ޓީމަށް ކުއާޓަރ ފައިނަލުގެ ޖާގަ ލިބުނެވެ.\nކްއާޓަރ ފައިނަލުގައި ބައްދަލުކުރާނެ ޓީމުތައް ހޮވާފަިއވަނީ ގުރުއަތުންނެވެ.\nއިއްޔެ ކުޅުނު ގްރޫޕް2ގެ ފަހުމެޗުގައި ދޫނޑިގަލޯނާ ޖޫނިއަރސް އާއި ހަވިއްތަ ފުޓްސަލް ބައްދަލުކުރި މެޗު 2-1 ކާމިޔާބުކުރީ ދޫނޑިގަލޯނާ ޖޫނިއަރސް ގެ ޓީމެވެ. މިމެޗުގެ މޮޅު ކުޅުންތެރިއަކީ ދޫނޑިގަލޯނާ ޖޫނިއަރސް ގެ ޖާރޒީ ނަމްބަރު 19 މުހައްމަދު ޝުނާން އެވެ.\nމިމޮޅާއެކު ގްރޫޕް2އިން ދެވަނަ ޓީމުގެ ގޮތުގައި ކުއާޓަރ ފައިނަލުގެ ޖާގަ އެޓީމަށް ލިބެއެވެ. ކުއާޓަރ ފައިނަލުގައި އެޓީމު ބައްދަލުކުރަން ޖެހެނީ ފުވައްމުލައް ސިޓީ ޕޮލިސް ޓީމާއެވެ.\nމެޗު 10: ދޫނޑިގަލޯނާ ޖނރ ޓީމް 2-1 ހަވިއްތަ ފުޓްސަލް ޓީމު\nއިއްޔެ ކުޅުނު ގްރޫޕް3ގެ ފަހުމެޗުގައި އެފްސީ ދަޑިމަގު ޓީމުން އެފްސީ ދަންޑަހެލުގެ މައްޗަށް ހޯދީ 9-0 ގެ ތަފާތު ބޮޑު މޮޅެއް ހޯދިއެވެ. މިމެޗުގެ މޮޅު ކުޅުންތެރިއަކީ އެފްސީ ދަޑިމަގު ޓީމުގެ ޖާރޒީ ނަމްބަރު5އަލީ ޝަމާލު އަބްދުﷲ އެވެ.\nމިމޮޅާއެކު ގްރޫޕް3އިން އެއްވަނަ ޓީމުގެ ގޮތުގައި ކުއާޓަރ ފައިނަލުގެ ޖާގަ އެފްސީ ދަޑިމަގުޓީމަށް ލިބެއެވެ. ކުއާޓަރ ފައިނަލުގައި އެޓީމު ބައްދަލުކުރަން ޖެހެނީ އެމީހުންގެ ޖޫނިއަރ ޓީމާއެވެ.\nފވމ ޔޫތު ފުޓްސަލް މުބާރާތް 2019، މެޗު 10: އެފްސީ ދަޑިމަގު 9-0 އެފްސީ ދަނޑަހެލު\nގްރޫޕް4ގައި އިއްޔެ ކުޅެވުނު ފަހު މެޗު އެފްސީ ދަޑިމަގު ޖޫނިއަރ ޓީމާއި މިސްކިތްމަގު އެންމެގެ ގުޅުން ޖޫނިއަރ ޓީމުގެ މެޗު ނިމުނީ 1-1 ން ދެ ޓީމު އެއްވަރުވެގެންނެވެ. މިމެޗުގެ މޮޅު ކުޅުންތެރިއަކީ، ޖާރޒީީ ނަމްބަރު 19 މުހައްމަދު މަޚުދޫމް އިބްރާހިމް، މިސްކިތްމަގު އެންމެންގެ ގުޅުން ޖޫނިއަރސް އެވެ.\nމިގުރޫޕުގެ ކުޅުނު ހުރިހާ މެޗެއް ވެސް އެއްވަރުވެފައި ވުމުން ޖެހި ގޯލުން ކުރި ލިބިގެން ގްރޫޕް ގެ 1 ވަނަ ޕޮލިސް ޓީމަށް ލިބޭ އިރު ދެވަނަ އަށް އެފްސީ ދަޑިމަގު ޖޫނިއަރސް ދިޔައީ ޕޮއިންޓާއި ގޯލު ހުރިހާ ގޮތަކުން އެއްވަރުވުމުން އެއްވަރުވި ދެޓީމުގެ މެދުގައި ގުރުލައިގެންނެވެ.\nފވމ ޔޫތު ފުޓްސަލް މުބާރާތް 2019، މެޗު 10: ދަޑިމަގު ޖނރ 1-1 މިސްކިތްމަގު އގ. ޖޫނިއަރ\nސެމިފައިނަލަށް ދިޔަ ޓީމުތައް\n1 ވަނަ ޓީމުގެ ގޮތުގައި\nދަޑިމަގު ބީޓީ (6 ޕ. 13+ގޯލު)\nމިސްކިތްމަގު އެންމެގެ ގުޅުން (4 ޕ. 7+ގޯލު)\nއެފްސީ ދަޑިމަގު (6 ޕ. 16+ގޯލު)\nފުވައްމުލައް ސިޓީ ޕޮލިސް ޓީމު (2 ޕ. 4ޖެހިގޯލު،4ވަންގޯލު)\n2 ވަނަ ޓީމުގެ ގޮތުގައި\nޒީ-ކޮލެޖް (3 ޕ. 2- ގޯލު)\nދޫނޑިގަލޯނާރ ޖނރ (3 ޕ. 6- ގޯލު)\nއެފްސީ ދޫނޑިގަލޯނާ (3 ޕ. 6- ގޯލު)\nއެފްސީ ދަޑިމަގު ޖނރ (2 ޕ.3ޖެހިގޯލު،3ވަންގޯލު)\nފުވައްމުލަކު ޔޫތު ފުޓްސަލް މުބާރާތް 2019 ގްރޫޕް ސެޓޭޖު ޕޮއިންޓް ޓޭބަލް\nކްއާޓަރ ފައިނަލުގެ މެޗުތައް\nމިމުބާރާތުގައި ކްއާޓަރ ފައިނަލުގައި ޓީމުތައް ކުޅެން ޖެހޭ ގޮތް ކަނޑައެޅި ގުރުއަތުލައިގެންނެވެ. ކްއާތަރ ފައިނަލާއި ސެމީފައިނަލުގައި ކޮންމެ ދުވަހަކު ކުޅޭނީ ދެމެޗެވެ. މެޗުތައް ފަށާނީ 3:50 އާއި 4:50 ގައެވެ.\nމެޗު 13: 3:50 ގައި ދަޑިމަގު ބީޓީ އާއި އެފްސީ ދޫނޑިގަލޯނާ\nމެޗު 14: 4:50 ގައި އެފްސީ ދަޑިމަގު އާއި އެފްސީ ދަޑިމަގު ޖޫނިއަރ\nމާދަމާ ހަވީރު ކުޅޭނީ:\nފވމ ޔޫތު ފުޓްސަލް މުބާރާތް 2019، މެޗު 12: ދެޓީމުގެ ކެޕްޓަނުންނާއި ރެފުރީން


Ibu ge faraathun majileehah fonuvee 29 billion rufiya ge budget eh | Mihaaru\nއިބޫ: އެމަނިކުފާނުގެ ފަރާތްޕުޅުން މަޖިލީހަށް ހުށަހެޅީ 29 ބިލިއަންގެ ބަޖެޓެއް. -- ފޮޓޯ: މިހާރު\nއިބޫގެ ފަރާތުން މަޖިލީހަށް ފޮނުވީ 29 ބިލިއަން ރުފިޔާގެ ބަޖެޓެއް\n31 އޮކްޓޯބަރ 2018 - 19:08 22 comments\nފިނޭންސް މިނިސްޓްރީގެ އޮފިޝަލަކު މިރޭ ވިދާޅުވީ މަޖިލީހަށް ފޮނުވީ 29.6 ބިލިއަން ރުފިޔާގެ ބަޖެޓެއް ކަމަށެވެ. މި ބަޖެޓު މަޖިލީހަށް ހުށަހަޅުއްވާނީ ފިނޭންސް މިނިސްޓަރު އަހުމަދު މުނައްވަރެވެ.\nމަޖިލީހަށް ބަޖެޓް ފޮނުވިއިރު، އަންނަ އަހަރަށް ލަފާ ކުރާ ބަޖެޓް އެކުލަވާލީ އިންތިހާބީ ރައީސް އިބްރާހިމް މުހައްމަދު ސޯލިހު (އިބޫ) ގެ ސަރުކާރުން ބޭނުންވާ ކަންކަން ހިމަނައިގެންނެވެ. ބަޖެޓު ހުށަހެޅީ އިދިކޮޅު ފަރާތްތަކުން ބޭނުންވި ގޮތަށް ކަން ފިނޭންސް މިނިސްޓްރީގެ އޮފިޝަލް ކަށަވަރުކޮށް ދެއްވި އެވެ.\n"އަޅުގަނޑުމެން ބަޖެޓު ހުށަހެޅީ އެ ބޭފުޅުން ބޭނުންވި ގޮތަށް އެއްވެސް ބަދަލެއް ނުގެނެސް. ބަޖެޓުގައި ހުރި އެއްވެސް ޕްރޮގްރާމަކަށް ބަދަލެއް ގެނެސްފައި ނުވާނެ،" އޮފިޝަލް ވިދާޅުވި އެވެ.\nދައުލަތުގެ ބަޖެޓު މަޖިލީހަށް ފޮނުވި ނަމަވެސް، އެއާ ގުޅޭ އިތުރު ތަފްސީލެއް މިނިސްޓްރީން ހާމައެއް ނުކުރެ އެވެ. އޮފިޝަލް ވިދާޅުވި ގޮތުގައި، މަޖިލީހަށް ބަޖެޓު ހުށަހެޅުމުން، އެކަމާ ގުޅޭ ތަފްސީލްތައް ހާމަ ކުރައްވާނެ އެވެ. އަދި ބަޖެޓާ ގުޅޭ ހާއްސަ ފޮތެއް ނެރުމަށް ހަމަޖެހިފައިވާ ކަމަށް އޭނާ ވިދާޅުވި އެވެ.\nމިދިޔަ މަހުގެ 23 ގައި ބޭއްވި ރިޔާސީ އިންތިޚާބު އިދިކޮޅު ކޯލިޝަންގެ ކެންޑިޑޭޓު އިބޫގެ ސަރުކާރުގެ ބޭނުންވާ ގޮތަށް ބަޖެޓު ތައްޔާރު ކުރުމުގެ ފުރުސަތު މި ސަރުކާރުން ދިނީ މި މަހުގެ ކުރީކޮޅެވެ.\nބަޖެޓާ ގުޅޭ ގޮތުން ފައިނޭންސް މިނިސްޓަރު އަހުމަދު މުނައްވަރު ވިދާޅުވެފައި ވަނީ އާ ސަރުކާރުން ބޭނުންވާ ބަޖެޓު އެއްވެސް އުނިއިތުރެއް ނެތި ރައްޔިތުންގެ މަޖިލީހަށް ހުށަހަޅުއްވާނެ ކަމަށެވެ. އާ ސަރުކާރުގެ ވައުދުތަކާއި ސިޔާސަތުތައް ބަޖެޓުގައި ހިމަނާނެ ކަމަށް މިހާރު ވެރިކަން ހިންގާ ޕާޓީގެ ޕީޖީ ގްރޫޕުގެ ލީޑަރު އަހުމަދު ނިހާން ހުސެއިން މަނިކު ވެސް ވަނީ ވިދާޅުވެފަ އެވެ.\nރައީސް އަބްދުﷲ ޔާމީންގެ ސަރުކާރުން މި އަހަރަށް ފާސްކޮށް، މިހާރު އަމަލުކުރަމުން އަންނަނީ 27 ބިލިއަން ރުފިޔާގެ ބަޖެޓަކަށެވެ. މިއީ، އެމަނިކުފާނުގެ ސަރުކާރުގެ އެންމެ ބޮޑު ބަޖެޓެވެ.\nއިތުރު ލިޔުންތައް ދައުލަތުގެ ބަޖެޓް ރައްޔިތުންގެ މަޖިލިސް އިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހް ދައުލަތުގެ ބަޖެޓު 2019


Bill Clinton aai Monica Lewinsky ge vaahaka "American Crime Story" ah | Mihaaru\nބިލް ކްލިންޓަނާއި މޮނިކާ ލުވިންސްކީގެ ވާހަކަ "އެމެރިކަން ކްރައިމް ސްޓޯރީ" އަށް\n30 އެޕްރީލް 2020 - 09:02\nބެލުންތެރިންގެ ބޮޑު މަގުބޫލުކަމެއް ހޯދާފައިވާ "އެމެރިކަން ކްރައިމް ސްޓޯރީ" އަށް މިހާރު ވަނީ ކްލިންޓަނާއި ލުވިންސްކީގެ ވާހަކަ ގެންނަން ނިންމައިފަ އެވެ.\nއެކަން ކަށަވަރުކޮށް ދެމުން އެ ޝޯގެ ލިޔުންތެރިޔާ ރަޔަންން މާފީ ކޮލައިޑާ އަށް ދިން އިންޓަވިއުއެއްގައި ބުނީ "އެމެރިކަން ކްރައިމް ސްޓޯރީ: އިންޕީޗްމަންޓް" ގެ ނަމުގައި ގެނެސްދޭ އެޕިސޯޑްތައް ބިނާކުރާނީ މޮނިކާގެ ސައިޑުން ކަމަށެވެ. މީގެ ވާހަކަ ބިނާކުރަނީ ޖެފްރީ ޓޫބިން 1999 ގައި އެކަމާ ބެހޭ ގޮތުން ލިޔުނު ފޮތަށެވެ.\n"އަހަރެމެން މީގެ ޝޫޓިން ވެސް ފަށަން ތައްޔާރުވަމުން ދަނިކޮށް ކޮރޯނާވައިރަހާ އެކު ލޮކްޑައުން އިއުލާންކުރުމުން މަސައްކަތް ވަނީ މަޑުޖެހިފައި،" ރަޔަން ބުންޏެވެ. "މި ހާލަތަށް ލުއި ލިބުނުހާ އަވަހަކަށް މަސައްކަތް ފަށާނަން."\nއޭނާ ބުނިގޮތުގައި ކްލިންޓަނާ އެކު ހިންގި ސިއްރު ލޯބީގެ ގުޅުމުގެ ވާހަކަ ލުވިންސްކީ އަށް ބުރަވެ، ގެނެސްދިނުމަކީ މި ހާދިސާގެ ހަފަރާތަށް ނަޒަރު ހިންގައިލަން ލިބޭނެ ފުރުސަތަކެވެ. އަދި އެ ހައްގު ވެސް ލުވިންސްކީ އަށް އަބަދު ވެސް އޮންނާނެ ކަމަށް ގަބޫލުކުރާ ކަމަށް ބުންޏެވެ.\nބީނީ އަދި ކްލައިވް.\n"އެމެރިކަން ކްރައިމް ސްޓޯރީ: އިންޕީޗްމަންޓް" ގައި ލުވިންސްކީގެ ރޯލް ކުޅޭނީ ބީނީ ފެލްޑްސްޓީނެވެ. ކްލިންޓަންގެ ރޯލުން ފެންނާނީ ކްލައިވް އޮވެން އެވެ. އަދި މީގެ ކާސްޓުން ސާރާ ޕޯލްސަން ފެނިގެންދާނީ ލުވިންސްކީގެ ސިއްރު ހިއްސާކުރި ލިންޑާ ޓްރިޕްގެ ރޯލެވެ.\nއެމެރިކާގެ ސެކްރެޓަރީ އޮފް ސްޓޭޓްގެ މަގާމު ރައީސް ބަރަކް އޮބާމާގެ ދައުރުގައި އަދާކުރެއްވި އަދި 2016 ގެ ރިޔާސީ އިންތިހާބުގައި ވެސް ވާދަކުރެއްވި ހިލަރީ ކްލިންޓަންގެ ފިރިކަލުން ބިލް ކްލިންޓަނާއި ލުވިންސްކީގެ ލޯބީގެ ސިއްރު ގުޅުމަކީ ވައިޓް ހައުސް ތެރޭގައި 1995-1996 އަށް ކުރިއަށް ދިޔަ ކުޅިގަނޑެކެވެ. އަދި މިކަން ފަޅާއެރުމާ އެކު، ކްލިންޓަން މަގާމުން ދުރުކުރުމުގެ މަސައްކަތްތަކެއް ވެސް ފެށުނެވެ.\n"އެމެރިކަން ކްރައިން ސްޓޯރީ: އިންޕީޗްމަންޓް" ގައި މިކަންކަމަށް އަލިއަޅުވާނެ އެވެ. މި އެޕިސޯޑްތައް ބެލުންތެރިންނަށް ގެނެސްދޭނީ މި އަހަރުގެ ސެޕްޓެމްބަރު މަހުގެ ތެރޭގަ އެވެ.،\n"Me Too" movement in hiyyvaru libijje: Monica Lewinsky\nއިތުރު ލިޔުންތައް ހޮލީވުޑް ހިލަރީ ކްލިންޓަން ބިލް ކްލިންޓަން އެމެރިކާ


Restaurantehggai Birudhakkai Feyremundhiya Iruves Meehaku Inee Kukulhu Kaan! - Vaguthu\nރެސްޓޯރެންޓެއްގައި ބިރުދައްކައި ފޭރެމުންދިޔައިރުވެސް މީހަކު އިނީ ކުކުޅު ކާން!\n4 ހަފްތާ ކުރިން ( ޖޫން 30, 2021 )\nމިހާރު މީސް މީޑިއާގެ ސަމާލުކަމަށް އައިސްގެން އުޅޭ ވީޑިއޯއެއްގެ ވާހަކަދައްކާލަން ޖެހެއެވެ. އެ ވީޑިއޯއިން ފެނިގެން ދަނީ ރެސްޓޯރެންޓެއްގެ ތެރެެއަށް ހެލްމެޓް އަޅައިގެން ހުރި މީހަކު ވަދެ ބަޑިން ބިރުދައްކައިގެން މީހުން އަތުން ފޭރެން އުޅޭ ތަނެވެ. އެކަން ހިނގަމުންދިޔައިރު، މީހަކު ކުކުޅު ކާން ހަމަޖެހިލައިގެން އިންނަ މަންޒަރުވެސް އެ ވީޑިއޯއިން ފެނިގެން ދެއެވެ.\nއެ ވީޑިއޯއިން ފެންނަ މީހާ އިނީ އެފްއައިއެލްއޭ ހޫޑީއެއްލައިގެންނެވެ. އޭނާ އިނީ އެ ރެސްޓޯރެންޓްގައި ކުކުޅު ކާން ވަރަށް ހަމަޖެހިލައިގެންނެވެ. އެހެން އޭނާ އިންދާ ސައިކަލަކުން ހެލްމެޓް އަޅައިގެން ހުރި މީހަކު އައިސް އެތަނަށް ވަދެއެވެ.\nއަދި އެތަނުގައި ތިބި މީހުންނަށް ބިރުދައްކަން ފަށައެވެ. މިއާއެކު އެތަނުން ބައެއް މީހުން ބިރުން އެތަނުން ނުކުމެގެން ދާ މަންޒަރު ފެނިގެން ދެއެވެ. އަދި ކުކުޅު ކާން އިން މީހާގެ ކަރުގައި އޮތް ފަށް ޖަހައިގަނެއެވެ. އަދި އޭނާގެ މޫނަށް ބަޑިވެސް ދިއްކުރެއެވެ. މި ހުރިހާ ކަމެއް ހިނގިއިރުވެސް އޭނާ އިނީ ކުކުޅު ކާށެވެ. ވަރަށް ހަމަޖެހިލައިގެންނެވެ.\nއަދި އެތަނުގައި ތިބި މީހުންގެ އެއްޗެހި ދޭން ބަޑި ހިފައިގެން ހުރި މީހާ އަންގަމުންދިޔައިރު، ބައެއް މީހުން އެއްޗެހިދީ ހަދާތަން އެ ވީޑިއޯއިން ފެނިގެން ދެއެވެ.\nއަދި ފަހުން ކުކުޅު ކާން އިން މީހާ ހަމަޖެހިލައިގެން އިދެ ފޭރެމުންދާ މީހާގެ އަތަށް އޭނާގެ ފޯނުވެސް ދިގުކުރެއެވެ.\nފަހުން އޭނާ އެތަނުން ނުކުމެގެން ދިޔައީ އެހެން ބައެއް ކަސްޓަމަރުންގެ ބައެއް އެއްޗެހިވެސް ހިފައިގެންނެވެ.\nމިއީ ކޮން ތަނެއްގައި ހިނގި ކަމެއް ކަން ސާފް ނުވާއިރު، މީޑިއާ ރިޕޯޓްތައް ބުނާގޮތުގައި، މިކަން ހިނގާފައި ވަނީ ޖޫން 17 ވަނަ ދުވަހު ކަމަށެވެ. އަދި މިކަން ހިނގީ ސްޕެއެއިން ސަރަހައްދުގެ ރެސްޓޯރެންޓެއްގައި ކަމަށް ބެލެވޭ ކަމަށް ރިޕޯޓްތައް ބުނެއެވެ.


Medhu Irumathin Russia aai China feah jehen jehey: America\nމެދުއިރުމަތިން ރަޝިއާ އާއި ޗައިނާ ފޭވާންޖެހޭ: ޕެންޓަގަން\nޕެންޓަގަން: އެމެރިކާގެ ޑިޕާޓްމަންޓް އޮފް ޑިފެންސްގެ ހެޑްކުއާޓަރު\nއެމެރިކާގެ ޕެންޓަގަންގެ ސީނިއާ އޮފިޝަލަކު މެދުއިރުމަތީ އަރަބި ގައުމުތަކަށް އިންޒާރު ދެއްވައިފި އެވެ. މިޑްލްއީސްޓް އިންސްޓިޓިއުޓްގައި އޮތް ވެބިނާއެއްގައި ވާހަކަފުޅު ދައްކަވަމުން ޑިޕިއުޓީ އެސިސްޓެންޓް ސެކްރެޓަރީ އޮފް ޑިފެންސް ޑޭނާ ސްޓްރޮލް ވިދާޅުވީ އެތޯ ރަނގަޅީ މިތޯ ރަނގަޅީ ބެއްލެވުމުގެ ބޭނުމެއް ނެތް ކަމަށާއި އެމެރިކާއަށް ކޮށްދެވެން ނެތް ކަމެއް ޗައިނާއަށް އަދި ރަޝިއާއަށް ވެސް ކޮށް ނުދެވޭނެ ކަމަށެވެ.\nޑޭނާ ވިދާޅުވީ ޗައިނާއާ ރަޝިއާއިން މެދުއިރުމައްޗަށް ސެކިއުރިޓީ ކަށަވަރުކޮށް ދޭތޯ ބައްލަވާނެ ކަމެއް ނެތް ކަމަށާއި އެމީހުންގެ އަތުން އެއްޗެއް ނުލިބިގެން އަނބުރާ އަންނައިރު އޮންނާނީ އެމެރިކާއިން ދިން ފުރުސަތު ވެސް ގެއްލިފައި ކަމަށެވެ.\nއެމެރިކާއާއެކު މެދުއިރުމަތީ ގައުމުތަކުން ގާތް އެކުވެރި ގުޅުމެއް ބާއްވަން އެދޭ ނަމަ ރަހަ ހެޔޮވަރު ކުރަން ތިއްބަވާނެ ކަމެއް ނެތްކަމަށް ވެސް ޑޭނާ ވިދާޅުވި އެވެ. އެކަމަނާ ވިދާޅުވީ ރަޝިއާއާ ޗައިނާގެ ކިބައިން ހިތްވަރު ހޯދުމަކީ އެމެރިކާއަށް ގަބޫލު ކުރަން ދަތިކަމެއް ކަމަށެވެ.\nރަޝިއާއަށް ވަރަށް ބޮޑަށް ފާޑުވިދާޅުވެ ޑާނާ ވިދާޅުވީ ވާދަވެރިން މިހާރު މެދުއިރުމައްޗަށް މިސްރާބު ޖަހައިފި ކަމަށާއި އަރަބި އެކުވެރި ގައުމުތަކަކީ ޒަމާނުއްސުރެ އެމެރިކާއާ ގާތް ގުޅުމެއް އޮން ގައުމުތަކެއް ކަމަށެވެ.\nޑޭނާ ސްޓްރޮލް: ޑިޕިއުޓީ އެސިސްޓެންޓް ސެކްރެޓަރީ އޮފް ޑިފެންސް: މެދުއިރުމައްޗަށް ޚާއްސަކޮށް ސީރިއާއަށް ކަނޑައަޅުއްވާފައި\nޗައިނާގެ މިސްރާބު ވެސް މިހާރު ހުރީ މެދުއިރުމައްޗަށް ކަމަށް ވިދާޅުވެ ޑޭނާ ވިދާޅުވީ ޗައިނާގެ ބާރު އޭޝިއާގައި ވަރުގަދަ ކަމަށާއި މެދުއިރުމަތި ހަލާކު ކޮށްލުމުގެ ވިސްނުން ވެސް ޗައިނާ ދޫކޮށް ނުލާ ކަމަށެވެ.\nޕެންޓަގަނުން މެދުއިރުމަތީ އަރަބި ގައުމުތައް ދެކެ ރުޅިއަރައިގަނެގެން އުޅޭ ވަކި ސަބަބެއް އަދި ސާފެއް ނުވެ އެވެ. އެހެން ނަމަވެސް، ތުރުކީން ހޯދަމުން އަންނަ ކުރިއެރުންތަކަށް އެމެރިކާ އޮތީ ވަރަށް ފާރަވެރިވެ އެވެ. ތުރުކީން މިހާރު މަސައްކަތް ކުރަނީ އަމިއްލައަށް ހަތިޔާރު އުފައްދައި އެކުރެވެރި ގައުމުތަކަށް ފޯރު ކޮށްދޭށެވެ.\nޗައިނާ ރަޝިޔާ މެދު އިރުމަތި + ތުރުކީ ޕެންޓަގަން


Enme bodu suvaalakee Ibu ge dholhu aharu ge verikan\nއެންމެ ބޮޑު ސުވާލަކީ އިބޫގެ ދޮޅުއަހަރުގެ ވެރިކަން\nއިދިކޮޅު ޕާޓީތަކުގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ ކެމްޕޭން ދަތުރުފުޅުގެ ތެރެއިން: އިބޫއަށް ފަސްއަހަރުގެ ދައުރެއް ލިބޭނެ ކަމާ މެދު ސުވާލު އުފައްދާ. -- ފޮޓޯ | އެމްޑީޕީ\nއިދިކޮޅު ހުރިހާ ޕާޓީތަކެއް މިފަހަރުގެ ރިޔާސީ އިންތިހާބަށް ނިކުމެ ތިބީ އެކުވެރިކަމަކީ ގަދަފަދަ ބާރެކޭ ބުނެ، ވަރުގަދަ އަޒުމެއްގަ އެވެ. އިއްތިހާދުގެ ކެންޑިޑޭޓަކީ އެންމެ ބޮޑު އިދިކޮޅު ޕާޓީ، އެމްޑީޕީއިން އިއްތިފާގުވި، އެ ޕާޓީގެ ޕީޖީ ލީޑަރު އިބްރާހިމް މުހައްމަދު ސޯލިހު، އިބޫ އެވެ. ރަނިންމޭޓަކީ، ޖޭޕީއަށް އެއްބަސްވެވުނު، ކާށިދޫ ދާއިރާގެ މެންބަރު ފައިސަލް ނަސީމް އެވެ.\nމި ބޭފުޅުންނާ އެކު އިދިކޮޅު އިއްތިހާދުން އަތުކުރި އޮޅާލާފައި އޮތީ، ސިޔާސީ ބަހުރުވައިން ނަމަ، މި ދެބޭފުޅުންނާ އެކު އިންތިގާލީ ސަރުކާރެއް ގާއިމް ކުރުމަށެވެ. ތިލަކޮށްލާފައި ބުނާ ނަމަ އެއީ ވަގުތީ ސަރުކާރެއް ގާއިމް ކުރުމުގެ ފަލްސަފާ އެވެ. އިބޫއަށް ރިޔާސީ ޓިކެޓް ހަވާލުކުރުމަށް އުކުޅަހުގައި ބޭއްވި އެމްޑީޕީގެ ކޮންގްރެސްގައި ރައްޔިތުންނަށް ނެރެ ދެއްކި އެ ޕާޓީގެ "ޖަޒީރާ ރާއްޖެ" މެނިފެސްޓޯގައި އިންތިގާލު ސަރުކާރުގެ ތަފްސީލްތައް ދީފައިވެ އެވެ. އެ ތަފްސީލްތައް ހުލާސާ ކުރަމާ ހިނގާށެވެ.\nވަގުތީ ސަރުކާރުގައި ކަންހިނގާނެ ގޮތް\nދޮޅުއަހަރަކަށް ދެމިގެން ދާނެ ސަރުކާރެއް\nކޯލިޝަންތަކަށް ގާނޫނީ ބާރުވެރިކަން ދިނުން\nބަރުލަމާނީ ނިޒާމަކަށް ރާއްޖޭގެ ވެރިކަމުގެ ނިޒާމް ބަދަލުކުރުން\nޖަޒީރާ މެނިފެސްޓޯއިން ވައުދުވާ ވަގުތީ ސަރުކާރުގެ ވާހަކަ ތަފްސީލް ކޮށްދެއްވަމުން، މާފަންނު އުތުރު ދާއިރާގެ މެންބަރު އިމްތިޔާޒު ފަހުމީ އެ ހަފްލާގައި ދެއްކި ޕްރެޒެންޓޭޝަންގައި ވިދާޅުވަނީ ވަނީ، މިފަހަރު ހުރިހާ ޕާޓީތައް ހިމެނޭ، ކޯލިޝަނަކުން އުފެދޭނީ ވަގުތީ ސަރުކާރެއް ކަމަށް އެމްޑީޕީ އިން ގަބޫލު ކުރާ ކަމަށެވެ. އަދި ދޮޅުއަހަރަށް އަންނަ އެސަރުކާރުގެ މަސައްކަތަކީ، ތަޖުރިބާއަށް ބަލައި ސިޔާސީ ހަމަޖެހުން ގާއިމް ކުރުމަށް ގެންނަން ޖެހޭ ގާނޫނީ ބަދަލުތައް ގެނައުމާއި ގާނޫނުތަކަށް ބަދަލު ގެނެސްގެން ނިގުޅައިގެންފައިވާ ހައްގުތައް އަލުން ރައްޔިތުންނަށް ހޯދައިދީ އިންސާފު ގާއިމްކޮށް ދިނުމުގެ މަސައްކަތެވެ. މިއީ ކޯލިޝަންގެ އެންމެ ނުފޫޒު ގަދަ އަދި އެންމެ ބައި ބޮޑު ޕާޓީއިން ކަންކަން ރާވާފައިވާ ގޮތެވެ. އެހެން ވީމާ މި ވަގުތަށް އެންމެ ބޮޑު ސުވާލަކީ އިބޫއަށް އިންތިހާބު ކާމިޔާބު ވެއްޖެ ނަމަ، އޭނާ ވެވަޑައިގަންނަވާނީ ވަގުތީ ރައީސްއަކަށް ހެއްޔެވެ؟ ރައްޔިތުންގެ ފުރިހަމަ ރުހުމުގައި އިބޫ ވެރިކަމުގެ ބާރުތައް ދޫކޮށްލުމަށް ފަހު، ދެން މަންޒަރު ބަދަލުވާނީ ރައްޔިތުން ކުރެހި އެ ތަސްވީރާ ދިމާ އިދިކޮޅަށް ހެއްޔެވެ؟\nމިއީ 23 ސެޕްޓެމްބަރުގައި ރައްޔިތުން ވޯޓް ފޮށީގެ ކައިރިއަށް ދިޔުމުގެ ކުރިން އިދިކޮޅު ކެންޑިޑޭޓް އިބޫ، ޖަވާބު ދެއްވަން ޖެހިވަޑައިގަންނަވާ ސުވާލުތަކެވެ. ސަބަބަކަށް ވަނީ، މިއަހަރު ވެސް ނަގާ ރިޔާސީ އިންތިހާބުގެ ވޯޓަކީ ކުރިއަށް އޮތް ފަސް އަހަރަށް ގައުމުގެ ސިޔާސަތުތައް ކަނޑައަޅާނެ އެންމެ އިސް ބޭފުޅަކު ހޯދުމަށް ނަގާ ވޯޓަކަށް ވެފައި އޮތުމެވެ. އަދި އެތައް މިލިއަން ރުފިޔާއެއް ބަޖެޓުން ހޭދަކޮށްގެން ގިނަ ރައްޔިތުންން ނިކުމެގެން އިންތިހާބެއް ބާއްވަނީ އެ ތަސައްވަރުގަ އެވެ. ވޯޓް ފޮށިން ރައްޔިތުން ނެރެން ބޭނުން ވާނީ ވަގުތީ ސަރުކާރެއްގެ ފޯމިއުލާއެއް ނޫނެވެ. އެއީ ފަސްއަހަރަށް ދެމިގެން ދާނެ ވެރިކަމެއްގެ އުންމީދެކެވެ.\nމި ހުރިހާ ޝައްކުތަކާއި އޮޅުންބޮޅުންތަކަކަށް އިބޫ ދެއްވަނީ ފިނި ޖަވާބެކެވެ. ވިދާޅުވަނީ ގާނޫނު އަސާސީގައި އޮތީ ވެރިއަކު އިންތިހާބު ކުރާނީ ފަސްއަހަރަށް ކަމަށެވެ. އަދި އެކަން ބަދަލު ނުވާހާ ހިނދަކު އެމަނިކުފާނަކީ ވެސް ފަސްއަހަރަށް އަންނާނެ ބޭފުޅެއް ކަމަށެވެ.\nކެމްޕޭންގައި އިބޫ ވާހަކަފުޅު ދައްވަނީ.\nއެކަމަކު ސުވާލު އުފެދެނީ އެމްޑީޕީގެ މެނިފެސްޓޯގެ އިބާރާތްތަކުން އެވެ. މެނިފެސްޓޯގައި ބުނެފައި ވަނީ، ބަރުލަމާނީ ނިޒާމެއް ގާއިމް ކުރުމުގެ ވާހަކަ އެވެ. ހާއްސަކޮށް، މަޖިލީހުގެ މެޖޯރިޓީ ބުރަވާ ކޮޅަކުން ސަރުކާރެއް ގާއިމްކުރުމުގެ ވާހަކަ އެވެ. ސުވާލު އުފެދޭ ހިސާބަކީ މި އެވެ. އިބޫ ވެރިކަމަށް ވަޑައިގެން ދޮޅު އަހަރުތެރޭގައި ގާނޫނީ އަސާސީގައިވާ ވެރިކަމުގެ ނިޒާމު ބަދަލުކޮށްފި ނަމަ، ރައްޔިތުން ވޯޓްފޮށިން ނެރުނު ނަތީޖާ އެފުއްމިފުށަށް އެނބުރުނީ އެވެ. މަންޒަރު ބަދަލުވީ އެވެ.\n" ފަސް އަހަރަށް ބަދަލެއް ގެންނަނަމަ އެކަން ކުރެވެން އޮތީ ރައްޔިތުންގެ ވޯޓަކުން ކަމަށާއި އެނޫން ގޮތަކަށް އެކަން ކުރެވެން ނެތް. އެ ބަދަލުތައް ގެންނަ ކަމަށްވާނަމަ އެކަން ކުރަންޖެހޭނީ ރައްޔިތުންގެ ވޯޓުން، އެ ބަދަލުތައް އަޅުގަނޑުމެންގެ މެނިފެސްޓޯގައި ހިމެނިގެން ދާނެ،" މިއީ އެ ސުވާލަށް އިބޫ ދެއްވާ ޖަވާބެވެ. އެކަމަކު އެ ޖަވާބު މައްސަލައިގެ ދެ ފުއްސާފެއް ނުވެ އެވެ.\nބަރުލަމާނީ ނިޒާމުގައި ވެސް ވެރިކަމުގެ ތަފާތު މޮޑެލްތައް އެބަ ހުއްޓެވެ. އެހެން ނަމަވެސް، އިދިކޮޅު ފަރާތްތަކުން ގެންނަން ބޭނުން ވަނީ ކޮން ޒާތެއްގެ ބަރުލަމާނީ ނިޒާމެއްތޯ ވެސް އޮތީ ސާފުނުވެ އެވެ. އަދި އޮތީ މާ ބޮޑު ސުވާލެކެވެ؛ ބަރުލަމާނީ ނިޒާމަށް ވެރިކަން ބަދަލުކުރަން އިިދިކޮޅު ފަރާތްތަކުގެ އޮތީ ކޮމްޕްލޭނެއް ހެއްޔެވެ؟ ރައްޔިތުންގެ ފެންނަ ނުފެންނަ ވޯޓަކަށް އެކަން ދޫކޮށްލާނީ ހެއްޔެވެ؟ ނޫނީ މަޖިލީހުގެ ތެރެއިން އެކަން ނިންމާލާނީ ހެއްޔެވެ؟ ވޯޓް ފޮށީގެ ކައިރިއަށް ރައްޔިތުން ދިޔުމުގެ ކުރިން މި ސުވާލުތަކަށް އިދިކޮޅު ކެންޑިޑޭޓް ޖަވާބު ދެއްވަން ޖެހެ އެވެ. ހަމަ އެކަނި ވައްކަމާއި އަނިޔާގެ ވާހަކަތައް ވިއްކައިގެން ރައްޔިތުން އަދިރީގައި ބައިތިއްބައިގެން ވޯޓް ތަކެއް ހޯދުމުގެ ނަތީޖާ ފަހުން ހިތިވެދާނެ އެވެ. މިސާލަކަށް، 2008 ގައި އިދިކޮޅު އިއްތިހާދުގެ ކެންޑިޑޭޓެއްގެ ގޮތުގައި އޭރުގެ ރައީސް މުހައްމަދު ނަޝީދު ވެރިކަމަށް ވަޑައިގެންނެވީ ދައުރުގެ މެދެއްހާ ހިސާބުން އިންތިހާބެއް ބޭއްވުމުގެ އެއްބަސްވުންތަކެއްގެ ތެރެއިން އެވެ. ނަތީޖާއަކަށް ވީ ކޯލިޝަން ގުޅުމައި ރެދުލައި ބަޔަކަށް ފަހު ބަޔެއް ވެއްޓި އެންމެ ފަހުން ސިޔާސީ ހަމަނުޖެހުންތަކެއް ގައުމުގެ ތެރޭގައި އުފެދި އެންމެ ފަހުން ސަރުކާރު ވެސް ވެއްޓުނީ އެވެ. ގައުމަށް ހަމަޖެހުން ނައިސް ދިގުދެމިގެން ދިޔައީ އެވެ.\nއެ ހުރިހާ ތަޖުރިބާތަކަކާ އެކު ޖުމްހޫރީ ޕާޓީގެ ލީޑަރު ގާސިމް އިބްރާހިމް ވަނީ ދޮޅުއަހަރުގެ ވަގުތީ ވެރިކަމެއް މިފަހަރު ގާއިމް ކުރުމާ ދެކޮޅު ހައްދަވައިފަ އެވެ. އަދި ވެރިކަން ކުރުމުގެ ނިޒާމް ބަދަލު ކުރުމަކީ ވެސް ގޯހެއްގެ ގޮތުގައި ގާސިމް ސިފަކުރައްވައިފަ އެވެ. ސަރުކާރު ބައި އެޅޭ އިރު، އަދި އިންތިހާބު ކާމިޔާބުކުރުމުގެ ބެލެންސިން ފޯމިއުލާއަކަށް ގާސިމްވާ އިރު އެމަނިކުފާނުގެ ދެކޮޅު ހެދުންތަކާ\nއެކު އެމްޑީޕީގެ ވަގުތީ ވެރިކަމުގެ ފަލްސަފާއަށް ފޯމިއުލާއަށް ހޯދަން އިދިކޮޅަށް ހަގީގަތުގައި ވެސް އުނދަގޫވެފައިވާ ކަމަށް ބުނުމުގެ ޖާގަ ވަރަށް ބޮޑެވެ. ވެރިކަމުގެ ނިޒާމު ބަދަލުކުރަން ރައީސް ނަޝީދު ކިތަންމެ ވަރަށް ލޮބީ ކުރެއްވި ނަމަވެސް، ވަގުތީ ސަރުކާރެއް ގާސިމް ކުރުމަށް ގާސިމް ނޫނެކޭ ވިދާޅުވާ ހިނދަކު ވެރިކަމުގެ ނިޒާމް ވެސް ބަދަލު ކުުރުމަކީ މުސްތަހީލު ކަމެކެވެ. ސީދާ ސާފު ޖަވާބެއް އިބޫއަށް ވެސް އެ މައްސަލައިގައި ނުދެއްވިގެން އުޅެނީ އެހެން ވެގެން ކަމަށްވުން ވަރަށް ކައިރި އެވެ. އިބޫ ވިދާޅުވީ އަދުނޫން މާދަމާ އިދިކޮޅު އިއްތިހާދުގެ މެނިފެސްޓޯ އާންމުވާނެ ކަމަށެވެ. އެމެނިފެސްޓޯއިން އެ ކަންކަމަށް ޖަވާބު ލިބޭނެ ކަމަށް އިބޫ ވިދާޅުވެ ދެއްވަނީ އުންމީދެވެ. އެހެން ނަމަވެސް ވޯޓަށް 30 ހަކަށް ދުވަސް އޮތްއިރު އެ މެނިފެސްޓޯ ހަގީގަތަކަށް ވެގެން އަންނަތަނެއް އަދި ނުފެނެ އެވެ.\nމައުމޫން ރިފޯމް މޫވްމަންޓް، އެމްއާރުއެމްއިން އިދިކޮޅު ޕާޓީތަކުގެ މެނިފެސްޓޯއަށް ހުށަހަޅާ ކަންކަން އާންމުވެގެން އައިއިރު، މައުމޫން ވެސް އަބަދުވެސް ތާއީދު ކުރައްވާ ގޮތަށް އެމަނިކުފާނު ވެސް ބޭނުންފުޅުވަނީ ރިޔާސީ ނިޒާމެއް ދަމަހައްޓަވާށެވެ. އެހެން ވެއްޖެ ނަމަ، ފަސްއަހަރުގެ ދައުރެއްގެ މެދުތެރެއިން ރިޔާސީ އިންތިހާބެއް ބޭއްވުމަކީ ގާނޫނީ ގޮތުން ހައްލު ހޯދަން އުނދަގޫ ކަމަކަށްވާނެ އެވެ. އަދި އެއީ ގާނޫނީ ހައްލެއް މިހާތަނަށް ހޯދައިދީފައި ނެތް ކަމެކެވެ. އިސްލީޑަރުންގެ ހިޔާލުތައް ވަގުތީ ވެރިކަމާއި ވެރިކަމުގެ ނިޒާމާ ދެމެދު ދެކަފިވެ، ދެން އުފެދޭ މައްސަލަތައް ވަރަށް ބޮޑު ވެދާނެ އެވެ. އެ މައްސަލަތަކުގެ ތަސްވީރެއް ސިޔާސީ ފައިދާއަށް ނަމަވެސް ރައީސް ޔާމީން ކުރައްސަވަނީ އިދިކޮޅު ވެރިކަމެއް ގާއިމް ވެއްޖެ ނަމަ ހަމަޖެހުން ނައިސް ގައުމު އިތުރަށް ހަލަބޮލިކަމުގެ ތެރެއަށް ސޮއްސާލަފާނެ ކަމަށް ވިދާޅުވަމުން އެވެ.\nރައީސް ޔާމީން އާާއި އިބޫ މަޖިލީހުގެ ތެރޭގައި.\n"މިއަދު އެ ބޭފުޅުން ދައްކަވާފައި އެ ވަނީ އިބްރާހިމް މުހައްމަދު ސޯލިހް. އަށާރަ މަސް ފަހުން ދެން ސޫރަވެގެން، ސިފަވެގެން ދާނީ ކޮން ބޭފުޅެއްގެ މޫނުތޯ އެބަ ޖެހޭ ސާފުކޮށްދެއްވަން،" ތ. ތިމަރަފުށީގައި މިފަހުން ވާހަކަފުޅު ދައްކަވަމުން ރައީސް ޔާމީން ވިދާޅުވި އެވެ. "ބަރުލަމާނީ ނިޒާމަކަށް ބަދަލުކޮށްފިނަ، އިބޫއަކަށް ވިދާޅެއް ނުވެވޭނެ ތިމަންނާއޭ ބޮޑު ވަޒީރަކަށް ވާނީ. އެ ޕާޓީގެ ތެރޭގައި އެއަށް ވުރެ ނުފޫޒު ގަދަ ބޭފުޅުން އެބަ ތިއްބެވި،"\nއިދިކޮޅު ކޯލިޝަނެއްގެ ކެންޑިޑޭޓެއްގެ ގޮތުގައި އިބޫގެ ނަން ފުރޭނިގެން އައީ ވެސް މިކަހަލަ ހާޖާނުތަކެއްގެ ތެރެއިން އެވެ. މިހާރު އޮތް އެންމެ ބޮޑު ސުވާލަކީ އިބޫއަށް ވެރިކަމުގެ ބާރުތައް ލިބިއްޖެ ނަމަ، ގައުމު އަނެއްކާ ވެސް އިތުރު ހަލަބޮލިކަމެއްގެ ތެރެއަށް ވެއްޓުނީ ހެއްޔެވެ؟ ހަމަ ޔަގީނުން ވެސް ވެރިކަމުގެ ނިޒާމު ބަދަލު ކުރުމާއި ދައުރުގެ މެދުތެރެއިން އިންތިހާބެއް ބޭއްވުން ވާނީ ބޮޑު ސިޔާސީ ހާޖާނަކަށެވެ. ގައުމު އިތުރަށް ހަލަބޮލިކޮށްލާނެ ކަމަކަށެވެ. މި ނިމޭ ފަސްއަހަރުވެސް ގައުމީ މިދަނީ ސިޔާސީ ހަމަޖެހުން ނުހޯދި އެވެ. ސިޔާސީ ލީޑަރުންގެ އެދުންތައް ބޮޑުވެ ގައުމަށް އަދިވެސް ހަމަޖެހުމެއް ނާދެ އެވެ. އިބޫގެ ފުރަތަމަ ދުވަހުގެ ވައުދަކީ މިހާރު ކަސްދޮޅުގައި ތިބި ސިޔާސީ ބޭފުޅުން ދޫކޮށްލުމެވެ. އޭގެ ކޮންމެ ބޭފުޅަކު ވެސް މިވަގުތު ފަހަތަށް ޖެހިވަޑައިގަތް ތިބެން މަޖުބޫރު ވިޔަސް، އެބޭފުޅުންގެ ވެރިކަމުގެ އުންމީދާއި އަމިއްލަ ޑިމާންޑްތައް އިންތިހާއަށް ބޮޑެވެ. ސުވާލަކީ ދެން މަންޒަރު ބަދަލުވާނީ ކިހިނެތް ހެއްޔެވެ؟ އެބޭފުޅުން ތިއްބެވީ އިބޫއަށް އެހެން ދައުރެއް ދެއްވަން އާ އެކޭ ވިދާޅުވެގެން ހެއްޔެވެ؟ އެބޭފުޅުންގެ ސިޔާސީ ކެރިއަރު އެެގޮތަށް އެއްބަސްވެ ގުރުބާން ކުރާނެ ހެއްޔެވެ؟\nއެ ސުވާލަށް އެއްވެސް ސިޔާސީ ލީޑަރެއް ޖަވާބެއް ނުދެއްވަ އެވެ. ޖުމްހޫރީ ޕާޓީގެ ޑެޕިއުޓީ ލީޑަރެއް ކަމަށްވާ، އަހުމަދު ފަޔާޒު އެ ސުވާލަށް ވިދާޅުވެފައި ވަނީ، އިބޫއަށް ފަސް އަހަރުގެ ދައުރެއް ދޭން ލީޑަރުން އެއްބަސް ކަމަށެވެ. ދެން އެކަމަށް ޖަވާބެއް ދެއްވީ، އެމްޑީޕީއަށް ނިސްބަތްވާ މަޖިލީހުގެ ހިތަދޫ މެދު ދާއިރާގެ މެމްބަރު އިބްރާހިމް މުހައްމަދު ދީދީ އެވެ. އޭނާ ވިދާޅުވަނީ އިބޫ ވެރިކަމަށް ވަޑައިގަންނަވާނީ ފަސް އަހަރުގެ ދައުރަކަށް ކަމަށެވެ. އެކަމަކު އެ ކަންކަމުގެ ވަށައިގެން އެނބުރޭ ތަފާތު ހިޔާލުތަކަށް އެބޭފުޅުން ޖަވާބެއް ނުދެއްވަ އެވެ. އަދި ޕާޓީތަކުގައި އެބޭފުޅުންނަށް ވުރެ ސީނިއާ ލެވަލްގެ ބޭފުޅުން ތިއްބެވި އިރު އެބޭފުޅުން އަމުދުން އެކަމަށް އެއްޗެއް ވިދާޅެއް ނުވެ އެވެ. މި ހުރިހާ ސަބަބުތަކެއް ހުރުމުން ޔަގީންވާ ކަމަކީ އިބޫއަށް ފަސްއަހަރު ދިނުމާ މެދު އަދިވެސް ކޯލިޝަންގެ ތެރޭގައި ބައިބައިވުން އޮތް ކަމެވެ. ވެރިކަމުގެ ނިޒާމު ބަދަލުކުރުމުގެ ބަހުސްގައި ވެސް ތާށިވަނީ އެ ހިސާބުން އެވެ.\nގުޅިފައިވާ ސިޔާސީ ޕާޓީތަކުގެ ލީޑަރުން ކަމުގައިވާ، ގާސިމް އިބްރާހިމް، ރައީސް މައުމޫން، ރައީސް ނަޝީދު އަދި ޝައިޙް އިމްރާން: މިބޭފުޅުން މިނިވަން ކުރަން ވަނީ އެއްބަސްވެފައި.\n"ކޯލިޝަނުން ވަނީ ފަސް އަހަރުގެ ދައުރަކަށް ވައުދުވެފަ ކަމަށާއި ދޮޅު އަހަރުވުމުން އިބޫ އިސްތިއުފާ ނުދެއްވާނެ. އަދި އެއްވެސް އިދިކޮޅު ލީޑަރެއްގެ ނުފޫޒެއް ވެސް އިބޫއަށް ނޯންނާނެ،" ފަޔާޒު ވިދާޅުވި އެވެ. ފަޔާޒު އެހެން ވިދާޅުވި ނަމަވެސް، ކުރީގެ ސިޔާސީ ތަޖުރިބާ އާއި ސިޔާސީ ހަގީގަތަށް ބަލާއިރު އިދިކޮޅުގައި ތިއްބެވި ލީޑަރުން ތިއްބެވީ އިބޫއަށް އެ ފުރުސަތު ދޭންތޯ އެބޭފުޅުން ސާފުބަހުން ވިދާޅުވާން ޖެހެ އެވެ. ޔަގީންވާ ކަމަކީ، ރައްޔިތުންނަށް ބޮޑެތި ވައުދުތަކެއް އިބޫ އަންނަނީ ވެވަޑައިގަންނަވަމުން އެވެ. އެއީ ހުވަފެންތަކެއް ނޫން ކަމަށް ވެސް އިބޫ ވިދާޅުވެ އެވެ. އެހެން ވެއްޖެ ނަމަ، ރައްޔިތުންނަށް އެ ވައުދުތައް ފުއްދައިދިނުމަށް އިބޫއަށް އެންމެ ދޮޅުއަހަރަކުން ނުފުދެ އެވެ. އެެހެންވާނަމަ، އިބޫގެ ވައުދުތައް ވާނީ ހަމައެކަނި ވޯޓް ހޯދުމުގެ އުކުޅަކަށެވެ. ސެޕްޓެމްބަރު 23ގެ ކުރިން ރައްޔިތުންނަށް މި ސުވާލުތަކަށް އިބޫ ޖަވާބު ދެއްވަން ކޮންމެހެން ވެސް ލާޒިމެވެ. ސަބަބަކަށް ވަނީ ރައްޔިތުން ސިޔާސީ ހަމަޖެހުމަކަށް ބޭނުންވެފައިވާ ކަމެވެ. ސިޔާސީ ހަލަބޮލިކަމުގެ ހާސްކަމުން ގައުމު މިންޖުކޮށް، އަމާން ރާއްޖެއަކަށް އިބޫއަކީ ޗޮއިސްއެއް ކަމަށް ރައްޔިތުންނަށް ގަބޫލު ކުރެވޭނީ މި ކަންކަން ސާފުވެގެން އެވެ. އެހެން ނޫން ނަމަ، މާޒީގެ ހިތި ތަޖުރިބާތައް އަނެއްކާ ވެސް ތަކުރާރު ވާނެ އެވެ.\nރައީސް އިބްރާހިމް މުހައްމަދު ސޯލިހު މޯލްޑިވްސް ޔުނައިޓެޑް އޮޕޮޒިޝަން އިދިކޮޅު ފަރާތްތައް


ދިވެހި ފިލްމު އެވޯޑުގައި ވާދަކުރަނީ 13 ފިލްމް ދިވެހި ފިލްމު އެވޯޑުގައި ވާދަކުރަނީ 13 ފިލްމް\nނުވަ ވަނަ ދިވެހި ފިލްމު އެވޯޑްސްގައި ވާދަކުރުމަށް ނުވަ ފިލްމަކުން ހުށައަޅައިފިއެވެ.\nފިލްމު އެވޯޑްސްގައި ވާދަކުރަން ހުށައަޅާފައިވަނީ ފީޗަރ 12 ފިލްމާއި ކުރު 1 ފިލްމު ކަމަށް ނޭޝަނަލް ސެންޓަރ ފޮރ ދި އާރޓްސް " އެންސީއޭ" ބުނެއެވެ. ނުވަވަނަ ފިލްމު އެވޯޑް ބޭއްވުމަށް ހަމަޖެހިފައިވަނީ އަންނަ މަހުގެ 14 ވަނަދުވަހުއެވެ. ފިލްމުތައް ކެޓެގަރައިޒް ކުރާނެ ގޮތެއް އެންސީއޭއަކުން އަދި ނުބުނެއެވެ.\n9ވަނަ ދިވެހި ފިލްމު އެވޯޑަށް ވާދަކުރާ ފިލުމުތައް\nމުޙައްމަދު އަބޫބަކުރުގެ – ނޭދެން ވަކިވާކަށް\nއައިޝަތު ރިޝްމީގެ – ވިޝްކާ\nއަމްޖަދު އިބްރާހީމްގެ – ރޭވުމުން\nމުޙައްމަދު އަލީ - އައިޝަތު ފުއާދު ތައުފީޤްގެ – މީ ލޯތްބަކީ\nމުޙައްމަދު އަލީ - އައިޝަތު ފުއާދު ތައުފީޤް – ވަކިން ލޯބިން\nފާޠިމަތު ނަޙުލާ - ދަ ކްރިސްޓަލް ކޮންޕެނީ ޕްރައިވެޓް ލިމިޓެޑްގެ – ބޮސް\nއަޙްމަދު ޝާޙު ޢަލީ - އަލީ ޝަޒްލީންގެ – ދެވަންސޫރަ\nއިސްމާޢީލް ޝަފީޤުގެ - ނޯޓީ ފޯޓީ\nޓެކްނޯ މީޑިއާ ޕްރައިވެޓް ލިމިޓެޑްގެ – ތިޔަ ލޯތްބާ ދުރަށް\nމުޙައްމަދު މުންތަޞިރުގެ – އިލް ނޮއިޒް\nޢަބްދުލް ފައްތާޙް- ނިޢުމާ މުޙައްމަދުގެ – ހައްދު\nއަޙްމަދު ނަޞީރު - އިބްރާހިމް ރަޝީދުގެ– މަލިކާ\nއިސްމާއިލް ރަޝީދު - އަޙްމަދު ޒިޔާގެ – ކަނޑު އިބިލީސް\nމިފަހަރުގެ ފިލްމު އެވޯޑްގައި ބައިވެރި ކުރަނީ 2017 ވަނަ އަހަރާއި 2018 ވަނަ އަހަރުގެ ފިލްމުތަކެވެ.\nބެލުންތެރިން ބަލައިގެންފައިވާ މޮޅެތި ފިލްމުތަކެއް އެންސީއޭ އިން ހުޅުވާލި ފުރުޞަތުގައި އެވޯޑަށް ހުށަޅާފައިވާކަށް ފާހަގަ ކޮށްލެވެއެވެ.\nއެންސީއޭއިން ބުނީ މިފަހަރުގެ އެވޯޑްސްގައި ބައިވެރިކުރާނީ 2017 ވަނަ އަހަރާއި 2018 ވަނަ ރިލީޒުކުރި ފިލްމުތަކެވެ. މި އެވޯޑްގައި ފިލްމުތައް ބައިވެރިކުރުމުގެ ފުރުސަތު ހުޅުވާލާފައި އޮތީ މިމަހުގެ އެއްވަނަ ދުވަހުން ފެށިގެން މިމަހުގެ 10 ވަނަދުވަހުގެ ނިޔަލަށެވެ.\nދިވެހި ފިލްމު އެވޯޑާއި ދިވެހި ފިލްމު ފެސްޓިވަލްގެ އުސޫލުވެސް އެންސީއޭއިން ވަނީ އާއްމުކޮށްފައެވެ. އަދި މި އުސޫލުގައިވާ ދިވެހި ފިލްމު ފެސްޓިވަލްގެ ބައި ކުރިޔަށް ގެންދާނީ 10 ވަނަ ފިލްމު އެވޯޑުން ފެށިގެން ކަމަށްވެސް އެންސީއޭއިން ބުނެއެވެ.


އެސިސްޓެންޓް ކޮމްޕިއުޓާރ ޓެކްނީޝަން\nމަޤާމް: އެސިސްޓެންޓް ކޮމްޕިއުޓާރ ޓެކްނީޝަން\nމަޤާމުގެ ނަންބަރު: J-250571\nމަޤާމުގެ ރޭންކް: ޖީ އެސް 4\nމަޤާމުގެ ދާއިރާތައް: އިންފޮމޭޝަން ޓެކްނޮލޮޖީ\nވަޒީފާ އަދާކުރަންޖެހޭތަން: ދާންދޫ ސްކޫލް/ ގއ. ދާންދޫ\nމުސާރަ: 5020.00 ރުފިޔާ\nސަރވިސް އެލެވަންސް: 1500.00 ރުފިޔާ\n- ސަޕޯޓިންގ ކޯ އެލަވަންސް 2: މަހަކު 700.00 ރުފިޔާ\n- ސިވިލް ސާވިސްގެ މުވައްޒަފުންނަށް ހަމޖެހިފައިވާ އުސޫލުން ބޭސްފަރުވާގެ ޚިދުމަތް.\n- ސިވިލް ސާވިސްގެ މުވައްޒަފުންނަށް ހަމޖެހިފައިވާ އުސޫލުން އތުރުގަޑީގެ ފައިސާ އާއި އެހެނިހެން އެލަވަންސް\n1. އައި.ސީ.ޓީގެ ވަސީލަތްތައް ދެމެހެއްޓެނިވި ގޮތެއްގައި ބެލެހެއްޓުން.\n2. ތަނުގައި ހުރި އަ.ސީ.ޓީ ތަކެއްޗަށް ދިމާވާ މައްސަލަތައް ބަލައި އެމައްސަލަތައް ހައްލުކުރުން.\n3. ކޮމްޕިއުޓަރ ނެޓްވޯކް ބަލަހައްޓައި ދިމާވާ މައްސަލަތައް ޙައްލުކުރުން.\n4. ސާވާރގެ ޙިދުމަތް ދަރވަރުންނަށާއި ޓީޗަރުންނަށް ހެޔޮގޮތުގައި ފޯރުކޮށްދިނުމުގެ މަސައްކަތްކުރުން.\n5. ސްކޫލުގައި ބޭނުންކުރާ ހުރިހާ ކޮމްޕިޔުޓަރތައް ހިރަފުސް ސާފުކޮށް ދިމާވާ މައްސަލްތައް ހައްލުކުރުމަށް މަސައްކަތްކުރުން.\n6. ސްކޫލުގައި ހުރި މެޝިނަރީތަކަކީ ޕްރިންޓަރތަކާއި ޕްރޮޖެކްޓާތައް ބަލާ ޗެކްކުރުން. މައްސަލައެއްވާނަމަ އެކަން ހައްލުކުރުން.\n7. ކޮމްޕިއުޓަރތަކަށާއި،ނެޓްވޯކަށް ދިމާވާ މައްސަލަތައް ޙައްލުކުރުން.\n8. މުވައްޒަފުންނާއި،ދަރިވަރުން ކޮމްޕިއުޓަރތައް ބޭނުންކުރާގޮތް ބަލާ،އެކަށީގެންނުވާގޮތަށް ބޭނުންކުރާކަން ފާހަގަކުރެވޭ ނަމަ އެކަމަށް ފިޔަވަޅުއަޅައި މަޢުލޫމާތު އިދާރާއަށް ހުށަހެޅުން.\n9. ކަނޑައެޅިފައިވާ ޑިއުޓީ ގަޑިތަކުގައި ކޮމްޕިއުޓަރ ލެބްގައި މަސައްކަތް ކުރުން. ލެބް ބޭނުންކޮށްގެން ޓީޗަރަކު ކުލާހެއް ނަންގަވަން ބުނެފިނަމަ އެކްލާހެއް ނެގޭނެގޮތަށް އިންތިޒާމް ކުށްދިނުން.\n10. އެސެންބްލީގެ ސައުންޑްގެ ކަންތައްތައް ހަމަޖެއްސުން.\n11. އިނގިރޭސި ލިސްނިންގ ކުލާސްތައް ގެންދިޔުމަށް ސީ.ޑީ ޕްލެޔަރ ތައްޔާރުކޮށްދީ ކްލާސް ގެންދެވޭނެ އިންތިޒާމް ހަމަޖެއްސުން.\n12. ވަގުތާއި ޙާލަތާއިގުޅޭ ގޮތުން ޙަވާލުކުރެވޭ މަސައްކަތް ކުރުން.\n2. މަތީ ސާނަވީ" ނުވަތަ އެއާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން "އީ" ގްރޭޑް ލިބިފައި ވުމާއެކު، އޭގެ އިތުރުން "ސެކެންޑަރީ ސްކޫލް" ނުވަތަ "ހަޔަރ ސެކަންޑްރީ ސްކޫލް" ސެޓްފިކެޓް އިމްތިޙާނުގައި "ދިވެހި" މި މާއްދާއިން ދަށްވެގެން "ސީ" ގްރޭޑް ލިބިފައިވުން\n1. ފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ www.csc.gov.mv ވެބްސައިޓުން އަދި މިސްކޫލުގެ އޮފީހުން ލިބެންހުންނާނެއެވެ.)\n)ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު/ލެވެލް ކަނޑައަޅާފައިވާ،ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓްގެ ކޮޕީ،ނުވަތަ ކޯސް ފުރިހަމަ ކުރިކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައި ޤަބޫލުކުރެވޭނެކަމަށް މޯލްޑިވްސް ކޮލިފިކޭޝަންސް އޮތޯރިޓީން ދޫކޮށްފައިވާ ލިޔުމުގެ ކޮޕީ.\n(ށ) މަތީ ތަޢުލީމުދޭ މަރުކަޒަކުން ދޫކޮށްފައިވާ ތައުލީމީ ސެޓުފިކެޓުތަކާއި ޓްރާންސްކްރިޕްޓްގެ ކޮޕީ، ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ.\nވަޒީފާގެ މަސައްކަތުގެ ދާއިރާއާއި ގުޅޭ ކުރު މުއްދަތުގެ ކޯސްތަކާއި ތަމްރީނު ސެޓްފިކެޓްތަކުގެ ކޮޕީ. 1\n2 ސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނު ފުރިހަމަކޮށް ސެޓްފިކެޓް ލިބިފައިވާނަމަ، އެ ސެޓްފިކެޓްގެ ކޮޕީ\n3 މަސައްކަތުގެ ތަޖުރިބާގެ ލިޔުންތަކުގެ ކޮޕީ.\n(ހ) ދައުލަތުގެ މުވައްސަސާއެއްގައި ނުވަތަ ސަރުކާރު ހިއްސާވާ ކުންފުންޏެއްގައި ވަޒީފާ އަދާކޮށްފައިވާނަމަ،އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި،ވަޒީފާގެ މަސްއޫލިއްޔަތު ބަޔާންކޮށް އެ އޮފީހަކުން ދޫކޮށްފައިވާ ލިޔުން.\n(ށ) އަމިއްލަ ކުންފުންޏެއް ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ އަދާކޮށްފައިވާ ވަޒީފާ، ވަޒީފާ އަދާކުރި މުއްދަތާއި،ވަޒީފަގެ މަސްއޫލިއްޔަތު އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން،ނުވަތަވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމް.\n3. މަސައްކަތުގެ ހުނަރާއި، ފެންވަރާއި ޤާބިލުކަމާއި ސިފަތައް\nމި ވަޒީފާއަށް އެދި ހުށަހަޅަންޖެހޭ ތަކެތި ހުށަހަޅާނީ 16 ސެޕްޓެމްބަރ 2019 ގެ 12:00 ގެ ކުރިން، ދާންދޫ ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށް ބަލައިގަނެވޭނެއެވެ.އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ،އެ ކަނޑައަޅާ ދުވަހުގެ އަދަދަށް ވަޒީފާއަށް އަދޭ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 18 ވަނަ ދުވަހު، ދާންދޫ ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚު ގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި ވަޒީފާއަށް އެދި ހުށަހަޅާ، ޝަރުޠު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ ފަރާތްތައް ޝޯޓްލިސްޓް ކުރެވޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 7983075 ނަންބަރު ފޯނާއެވެ. އީ-މެއިލް ކުރާނީ [email protected]އަށެވެ.\nGS-199/IUL-2019/20:ނަންބަރު ގއ.ދާންދޫ، ދިވެހިރާއްޖެ\nސުންގަޑި: 16 ސެޕްޓެންބަރު 2019 1200


Tourism Projecteh dhakkee siyaasee beynumakah: Uligan\nޓޫރިޒަމް ޕްރޮޖެކްޓެއް ދެއްކީ ސިޔާސީ ބޭނުމަށް: އުލިގަމު ރައީސް\nއުލިގަމު ބަނދަރުގައި ޔޮޓުތަކެއް: އެ ރަށުގައި ޓޫުރިޒަމް ޕްރޮޖެޖްޓްތައް ހިންގާ ވާހަކަ އަބަދުވެސް އޮވޭ -- ފޮޓޯ: އަވަސް\nހއ. އުލިގަމުގައި ހިންގާނެ ކަމަށް ސަރުކާރުން ބުނާ ޓޫރިޒަމާއި ގުޅޭ މަޝްރޫއު ތަކަކީ އަމަލީ ގޮތުން އެއްވެސް ކަމެއް ކުރަން ބޭނުން ނުވާ ސިޔާސީ ބޭނުމަށް ގެންގުޅޭ މަޝްރޫއުތަކެއް ކަމަށް އެރަށު ކައުންސިލުން ބުނެފި އެވެ.\nއުލިގަމުގައި ޔޮޓް މެރީނާއަކާއި ސިޓީ ހޮޓަލެއް ތަރައްގީ ކުރުމުގެ މަޝްރޫއަކީ 2008 ވަނަ އަހަރުން ފެށިގެން ސަރުކާރު ތަކުން ދައްކާ ވާހަކަ އެކެވެ.\nއަވަސް އިން ކުރި ސުވާލަކަށް ޖަވާބު ދެއްވަމުން އުލިގަމު ކައުންސިލްގެ ރައީސް އަހްމަދު މުއާޒު ވިދާޅުވީ ގެސްޓްހައުސް މަޝްރޫއަށް ކަނޑައަޅާފައިވާ ބިން ޓޫރިޒަމް މިނިސްޓްރީ އަށް ދީފައިވާތާ އަހަރުތަކެއް ވެފައިވާ ކަމަށެވެ. މިނިސްޓްރީން އެ މަސައްކަތް ކުރިއަށް ގެންދަން ބޭނުންވާނަމަ އެ ބިމުގައި މަސައްކަތް ތަކެއް ކުރެވިފައި ހުންނާނެ ކަމަށް ގަބޫލުކުރައްވާ ކަމަށެވެ.\nމުއާޒް ވިދާޅުވީ ރަށުގެ ބޮޑު ބިމެއް އެއްވެސް މަސައްކަތެއް ނުކޮށް އަހަރުތަކެއް ވަންދެން ހުސްކޮށްފައި ބާއްވަން ޖެހޭތީ ކަންބޮޑުވާ ކަމަށެވެ.\n"ޓޫރިޒަމް މިނިސްޓްރީއަށް ދޫކޮށްފައިވާ ބިމަކީ އެކި މީހުންނަށް މީގެ ކުރިން ވަރުވާ އަށް ދީގެން ކޮންމެ ވެސް ވަރަކަސް ރަށަށް އާމްދަނީ ލިބުނު ބިމެއް. ނަމަވެސް މިހާރު އެއްވެސް މަންފާ އެއް ނުލިބި އެބިމުގެ ބޭނުން ނުކުރެވި އޮތް އޮތުމަކީ ވަރަށް ބޮޑު ކަންބޮޑުވުމެއް،" މުއާޒު ވިދާޅުވި އެވެ.\nއުލިގަމުގައި ޔޮޓް މެރީނާ އަކާއި ސިޓީ ހޮޓަލެއް ތަރައްގީ ކުރުމަކީ އުލިގަމު ރައްޔިތުންގެ ހުވަފެނެކެވެ. މުއާޒު ވިދާޅުވީ ޔޮޓް މެރީނާއާއި ގެސްޓްހައުސް މަޝްރޫއު ކުރިއަށް ގެންދިއުމަށްޓަކައި އެ ރަށާއި ކައުންސިލުން އަބަދުވެސް އެއްބާރުލުން ދޭނެ ކަމަށެވެ.\nމުއާޒު ވިދާޅުވި ގޮތުގައި ޓޫރިޒަމް ޕްރޮޖެކްޓު ތަކުގެ މަސައްކަތް ކުރިއަށް ނުގޮސް ހުއްޓިފައި އޮންނާތީ އެ މަސައްކަތްތައް އަވަސް ކުރަން ސަރުކާރުގެ ކަމާ ގުޅޭ އިދާރާތަކުގައި ވަރަށް ގިނައިން އެދިފައިވާނެ ކަމަށެވެ. އެކަމަކު ކައުންސިލުން ފޮނުވާ އެއްވެސް ސިޓީ އަކަށް ކަމާ ގުޅޭ އިދާރާ ތަކުން ޖަވާބު ނުދޭ ކަން ފާހަގަކުރެއްވި އެވެ. އެގޮތަށް އިދާރާތަކުން އަމަލުކުރަނީ އުލިގަމުގައި އެ މަޝްރޫއުތައް ކުރިއަށް ގެންދަން ބޭނުން ނުވާތީ ކަމަށް ރައްޔިތުންނާއި ކައުންސިލަށް ގަބޫލުކުރެވޭ ކަމަށެވެ.\n"އަޅުގަނޑު ދެކޭ ގޮތުގައި އުލިގަމު ޓޫރިޒަމް ޕްރޮޖެކްޓް ތަކަކީ ސަރުކާރުތަކުން އިންތިހާބުތަކާއި ދިމާކޮށް ރައްތިޔުންގެ ލޮލުގައި އަޅުވާ އަނދުނެއްގެ ގޮތުގައި ގެންގުޅޭ އެއްޗެއް. މިއީ ކަންބޮޑުވާ މައްސަލައެއް،" މުއާޒު ވިދާޅުވި އެވެ.\nއުލިގަމުގައި ޔޮޓު މެރީނާއަކާއި އެކު ސިޓީ ހޮޓަލެއް ތަރައްގީކުރަން ޝައުގުވެރިވާ ފަރާތްތަކަށް މިދިޔަ އަހަރުގެ ތެރޭގައި ހުޅުވާލި ފުރުސަތުގައި އެއްވެސް ފަރާތަކުން ބިޑް ހުށަހަޅާފައެއް ނުވެ އެވެ. އެހެންކަމުން އެ މަޝްރޫއު ދެވަނަ ފަހަރަށް ބީލަމަށް ހުޅުވާލުމުގެ ކުރިން ޔޮޓް މެރީނާގެ މަސައްކަތް ކުރިއަށް ގެންދިއުމަށް ބޭނުންވާނެ ފަޅުގެ ސަރަހައްދެއް ކަނޑައަޅައިދިނުމަށް ޓޫރިޒަމް މިނިސްޓްރީން އުލިގަމު ކައުންސިލްގައި އެދިފައިވެ އެވެ. މިނިސްޓްރީން އެދުނު ގޮތަށް ސަރަހައްދު ކަނޑައެޅުމަށްފަހު އެންގިތާ އެތައް މަހެއް ފާއިތުވެ ދިޔައިރުވެސް މަޝްރޫއުގެ އެއްވެސް މައުލޫމާތެއް ލިބިފައި ނުވާ ކަމަށް އުލިގަމް ކައުންސިލުން ބުނެ އެވެ.\nއުލިގަމުގައި ގެސްޓްހައުސް ވިޔަފާރި ފެށުމަށް އެ މަޝްރޫއު އެންމެ ފުރަތަމަ ހަވާލުކުރީ ޓޫރިޒަމް ތަރައްގީ ކުރަން ސަރުކާރުން އުފައްދާފައިވާ ކުންފުނި، މޯލްޑިވްސް ޓޫރިޒަމް ޑިވެލޮޕަމަންޓް ކޯޕަރޭޝަން (އެމްޓީޑީސީ) އަށެވެ. އެ ކުންފުނިން އެ ރަށުގައި ބައެއް މަސައްކަތްތައް ކުރި ނަމަވެސް ހޮޓާ އަޅައި ހިންގޭ ގޮތެއް ނުވި އެވެ. އެހެންވެ އެކަމަށް ހާއްސަކުރި ބިމާއި އެ ތަނުގައިވާ ތަކެތި ވަނީ ސަރުކާރަށް ނަގާފަ އެވެ.\nޓޫރިޒަމް އުލިގަން މިނިސްޓްރީ އޮފް ޓޫރިޒަމް + ޕޮލިޓިކްސް


Suvarugeyge Eh Dhoru Bandhuvanee Eve | Dhiislam\nސުވަރުގޭގެ އެއްދޮރު ބަންދުވަނީއެވެ.\n. އޭޕްރިލް 24, 2020\nއެއްސަހަރެއްގައި އުޅުނު އަންހެނަކު އޭނާގެ ފިރިހެން ދަރިފުޅު ކޮންމެ ދުވަހަކު އަވަށުގެ މީހުންގެ ތެރެއަށް ނެރެ އަނިޔާ ކުރަމުން ގެންދިޔައެވެ. އެހެން ނަމަވެސް މަންމަގެ މި އަނިޔާތަކަށް މިކުއްޖާ ދުވަހަކުވެސް ރޮއެ ނުހަދައެވެ. އެގޮތަށް ކަންތައް ނުކުރުމަށް އާދޭސް ކުރަމުންނެއްވެސް ނުދެއެވެ. ނުވިތާކަށް މަންމަގެ އަނިޔާތަކަށް ފިލަންދާކަށްވެސް ނޫޅެއެވެ.\nމިއަންހެންމީހާ އޭނާގެ ދަރިފުޅު ގެއިން ބޭރަށް ނެރެ އަނިޔާކުރަމުން ގެންދަނީ ކީއްވެ ކަމެއް މިއަވަށުގެ މީހުންނަކަށްވެސް ނޭނގެއެވެ. އަދި މިގޮތުގައި އަހަރުތައް ފާއިތުވެގެން ގޮސް މިކުއްޖާ ފުރާވަރަށް އަޅައި ބޮޑު މީހަކަށްވިއެވެ. އަދި މީހަކާއި ކައިވެނިކޮށް ދަރިންވެސް ލިބުނެވެ. އެހެން ނަމަވެސް އެއްކަމެއް ބަދަލު ނުވެ ކުރިއެކޭވެސް އެއްގޮތަށް ކުރިއަށް ދިޔައެވެ. އެއީ އޭނާގެ މަންމަ އޭނާ އަވަށުގެ މީހުންގެ ތެރެއަށް ނެރެފައި ބަހައްޓައިގެން އޭނާއަށް ކުރަމުންދާ އަނިޔާއެވެ.\nއާދައިގެ މަތިން އެއްދުވަހަކު އޭނާގެ މަންމަ އޭނާއަށް އަނިޔާކުރަން ފެށުމުން ގަދައަށް ރޯންފެށިއެވެ. ހުއްޓާނުލާ ރުއިމުގެ ސަބަބުން އޭނާގެ ތުނބުޅިވެސް އެއްކޮށް ތެމިގެން ދިޔައެވެ. މިކަން ވެގެންދިޔައީ އެވަށުގެ މީހުންނަށް ނުހަނު ބޮޑު ހައިރާންކަމެއް ލިބިގެން ދިޔަ ކަމަކަށެވެ. އަދި އޭނާގެ މަންމަ ދިޔުމުން ވީގޮތެއް ސާފުކުރުމަށް އަވަށުގެ މީހުން އަވަސްވެ ގަތެވެ.\nއަވަށުގެ މީހުން އޭނާގާތު އެހިއެވެ. "މިވޭތުވެ ދިޔަ އެއްވެސް ދުވަހަކު ތިބާގެ މަންމަ ތިބާއަށް އަނިޔާކުރިޔަސް ތިބާގެ ލޮލުން ކަރުނަތިއްކެއް ވެއްޓޭތަނެއް ތިމަންނަމެން ނުދެކެމެވެ. މިއަދު ތިބާ ތިވަރަށް ތިރޮނީ ކީއްވެގެން ހެއްޔެވެ؟"\nކަރުނުން ފުރިފައިވާ ލޮލަކާއެކު އަވަށުގެ މީހުންނަށް އޭނާ ބުންޏެވެ. "އަހަރެން ނުރޯންވީ ކީއްވެ ހެއްޔެވެ؟ އަހަރެންގެ މަންމަގެ ހަށިގަނޑު ނިކަމެތިވަމުން ދާކަމުގެ އިހްސާސް އަހަރެންނަށް ކުރެވެއެވެ. މަންމަގެ ހަށިގަނޑުގެ ބާރު ދައްވަމުންދާކަން ތިމަންނައަށް އިހްސާސްކުރެވެއެވެ."\nއަދިވެސް އޭނާ ބުންޏެވެ. "އަހަރެން ނުރޯންވީ ކީއްވެ ހެއްޔެވެ؟ ސުވަރުގެ ވަނުމަށް އަހަރެންނަށް ހުޅުވިފައިވާ ދޮރެއް ބަންދުވާން ކައިރިވެއްޖެއެވެ."


Noorul-islam.NET :: ފޮޓޯހުރި ހެދުމެއް ލައިގެން ނަމާދުކުރުން\nފޮޓޯހުރި ހެދުމެއް ލައިގެން ނަމާދުކުރުން\nތާރީޚް: 26 ޑިސެމްބަރު 2010\nޖަނަވާރާއި އެނޫންވެސް އެފަދަ ފުރާނަލީ އެއްޗެހީގެ ފޮޓޯ ޖަހާފައިހުރި ތަންތަނާއި ބުދު ބަހައްޓާފައި ހުންނަ ތަންތަނުގައި ނަމާދުކުރުމީ މަކުރޫހަވެގެންވާ ކަމެކެވެ. ހަމަ އެހެންމެ ފުރާނަލީ ތަކެތި ޖަހާފައި ހުންނަ ހެދުން ލައިގެން ނަމާދުކުރުމީ ވެސް މަކުރޫހަވެގެންވާ ކަމެކެވެ. އެފަދަ އެއްޗެއް ހުރި މުސައްލައެއްގައި ނަމާދު ކުރުންވެސް މަކުރޫހަވެގެން ވެއެވެ. މިއީ ނަމާދު ބާޠިލްވާ ކަމެއް ނޫނެވެ.\nމިއާ ޚިލާފަށް ގަސްފަދަ ފުރާނަނެތް މަންޒަރު ހުރި ތަކެތި ހުރުމީ ހުއްދަވެގެންވާ ކަމެކެވެ. އެފަދަ ތަކެތީގެ ސަބަބުން ނަމާދުކުރާމީހާގެ ޚުޝޫޢުވެރިކަން ގެއްލޭނަމަ އެކަންވެސް މަކްރޫހަ ވެގެން ވެއެވެ.\nމާތްﷲ ރުއްސުންލެއްވި ޢާއިޝަތުގެފާނުންގެ ކިބައިން ރިވާވެގެންވެއެވެ. އެކަމަނާ ވިދާޅުވެފައި ވެއެވެ. ކީރިތި ރަސޫލާ صلى الله عليه وسلم ގެ ގަނޑުވަރުގައި ތިމަންކަމަނާ ދަންމަވާފައި ހުންނަ ފޮތިގަނޑެއް ހުރެއެވެ. އޭގައި ފުރާނަލީ އެއްޗެހީގެ ކުރެހުންތަކެއް ހުއްޓެވެ. ކީރިތި ރަސޫލާ صلى الله عليه وسلم އެއާ ދިމާއަށް ހުންނަވައިގެން ނަމާދުކުރަށްވާ ހައްދަވަތެވެ. އެއްދުވަހު ތިމަންކަމަނާއަށް އެންގެވީ އެފޮތިގަނޑު އެކަލޭގެފާނާ ދުރަށް ޖެއްސުމަށެވެ. ދެން ތިމަންކަމަނާ އެފޮތިގަނޑު ފަޅިކުރައްވައިގެން އެއިން ދެބާލީސް ފެއްސެވީމެވެ.\nއަދި މިފޮތިގަނޑާ ބެހޭގޮތުން މާތް ﷲ ރުއްސުންލެއްވި އަނަސްގެފާނުންގެ ކިބައިން ރިވާވެގެން ވެއެވެ. އިތުރު އެކަލޭގެފާނު ޢާއިޝަތުގެފާނަށް ޙަދީޘުކުރެއްވިއެވެ. "އެފޮތިގަނޑުގައި ހުރި ކުރެހުމުގެ ސަބަބުން ތިމަންކަލޭގެފާނަށް ނަމާދަށް ހުންނަވާއިރު ޚިޔާލުއައިސް އުނދަގޫފުޅު ވަނީއެވެ. އޭތިގަނޑު ދުރަށް ޖައްސައިލާށެވެ! މިއެވެ.\nނޯޓް: މިއީ ފަޟީލަތުއްޝައިޚް ޙުސައިން ރަޝީދު އަޙްމަދު ލިޔުއްވާފައިވާ ނަމާދުކުރާނީ ކިހިނެއް؟ މިފޮތުން ނަގާފައިވާ ލިޔުމެކެވެ.


"Think Bigger" Programme gai Kulhudhuhfushy City Mayor Baiverive Vadaigenfi ތިންކް ބިގާރ” ޕްރގްރާމްގައި ކުޅުދުއްފުށީ މޭޔަރ ބައިވެރިވެ ވަޑައިގެންފި” – Huvadhoo News "Think Bigger" Programme gai Kulhudhuhfushy City Mayor Baiverive Vadaigenfi Huvadhoo News\nތިންކް ބިގާރ” ޕްރގްރާމްގައި ކުޅުދުއްފުށީ މޭޔަރ ބައިވެރިވެ ވަޑައިގެންފި”\nގދ.ތިނަދޫ ކައުންސިލުގެ ރައީސް ސައުދު އަލީ ކުރިޔަށް ގެންދަވާ ޕްރޮގްރާމެއް ކަމަށްވާ “ތިންކް ބިގަރ” ޕްރޮގްރާމްގައި ކުޅުދުއްފުށީ ސިޓީ މޭޔަރ އަހުމަދު އާތިފް ބައިވެރިވެ ވަޑައިގަންނަވައިފިއެވެ.\nމިޕްރޮގްރާމްގެ ދަށުން އާތިފް ވަނީ ތިނަދޫ ކުސީ ޕާކުގައި ރުކެއް އިންދާފައެވެ.\nތިނަދޫ އާބާދީ 55 ފާހަގަކުރުމުގެ ގޮތުން ކުޅުދުއްފުށީ ސިޓީގެ މޭޔަރގެ އިތުރުން އައްޑޫ ސިޓީގެ މޭޔަރ ތިނަދޫއަށް ވަޑައިގެންނެވިއެވެ. މިދަތުރުފުޅު ނިންމަވާލެއްވުމުގެ ކުރިން އާތިފް ވަނީ ތިނަދޫ ކައުންސިލްގެ ރައީސް ކުރިޔަށް ގެންދަވާ މިޕްރޮގްރާމުގައި ބައިވެރިވެ ވަޑައިގަންނަވާފައެވެ.\n“ތިންކް ބިގަރ” ޕްރޮގްރާމަކީ ތިނަދޫ ކައުންސިލުގެ ރައީސް އަމިއްލަ އިސްނެންގެވުމަށް ކުރިޔަށް ގެންދަވާ ޕްރޮގްރާމެކެވެ. މިޕްރޮގްރާމްގެ ދަށުން މިހާތަނަށް ތިނަދޫގެ އެކިއެކި ސަރަހައްދުގައި 500އަށް ވުރެ ގިނަ ރުއް އިންދާފައިވާއިރު ތިނަދޫގެ ގިނަ ބަޔަކުވަނީ މިޕްރޮގްރާމްގެ ހިއްސާއަކަށްވެފައެވެ. އެގޮތުން އިންދާ ކޮންމެ ރުކެއްވެސް ރަށުގެ އެކިއެކި މީހުން ލައްވާ އިންދައެވެ. އަދި ރަށަށް އަންނަ މެހެމާނުންވެސް މިކަމުގައި ބައިވެރިކުރުވުމަކީ ސައުދުއަށް ލިބިގެންދާ އިތުރު ހިތްވަރާއި ކުރިއެރުން ކަމުގައި ސައުދު ދެކެއެވެ.\nރާއްޖޭގެ ރައީސުލް ޖުމްހޫރިއްޔާގެ އިތުރުން ދައުލަތުގެ އިސްވެރިންވެސް ވަނީ ސައުދު އަލީގެ މިމަސައްކަތުގައި ބައިވެރިވެ ވަޑައިގަންނަވާފައެވެ.\nމީގެ އަހަރުތަކެއް ކުރިން ސައުދު ފެށި މިޕްރޮގްރާމަކީ ވަރަށް ކާމިޔާބު ޕްރޮގްރާމެއް ކަމަށް ބުނެ ސައުދު އަލީއަށް ދައުލަތުގެ އިސްވެރިންވެސް ވަނީ ތައުރީފްކޮށްފައެވެ.\nކުޅުދުއްފުށި ސިޓީ މޭޔަރ އަހުމަދު އާތިފް ސައުދު އަލީ


Iss Gaazee Hailam ge suspension aa eku Yameen ge shareeathah dhen vaanee kihineh? | Mihaaru\nއިސް ގާޒީ ހައިލަމް: ޖޭއެސްސީން ވަނީ އޭނާގެ މައްސަލައެއް ބަލަން ފަށައި، ސަސްޕެންޑް ކޮށްފައި -- މިހާރު ފޮޓޯ/ހުސައިން ވަހީދު\nއިސް ގާޒީގެ ސަސްޕެންޝަނާ އެކު ޔާމީންގެ ޝަރީއަތަށް ދެން ވާނީ ކިހިނެއް؟\n05 ނޮވެމްބަރ 2019 - 12:005comments\nމި ހަފުތާ ފެށިގެން އައީ ކުރީގެ ރައީސް އަބްދުﷲ ޔާމީންގެ މައްޗަށް ކުރާ މަނީ ލޯންޑްރިންގެ ދައުވާގެ ހުކުމް އަންނާނެ ގޮތަކާ މެދު ކުރާ ބަހުސްތަކާ އެކުގަ އެވެ. ކުށް ސާބިތުވާނެތޯ އާއި ވާ ނަމަ އަންނާނީ ކޮން ހުކުމެއްތޯ އެވެ. އެކަމަކު މިއަދު ހުކުމް ކުރަން ތައްޔާރުވެފައި ވަނިކޮށް، ކްރިމިނަލް ކޯޓުގައި މި މައްސަލަ ބައްލަވާ އިސް ގާޒީ އަހުމަދު ހައިލަމް ޖުޑީޝަލް ސާވިސް ކޮމިޝަން (ޖޭއެސްސީ) އިން ސަސްޕެންޑްކޮށް، ހުކުމްކުރުން ވެސް ކެންސަލްވެ، މަންޒަރު ބަދަލުވީ އެވެ.\nމިއަދު މެންދުރު ބާއްވާ މަޖިލީހެއްގައި ހުކުމް އިއްވަން ތާވަލްކޮށްފައި ވަނިކޮށް، ހައިލަމް ސަސްޕެންޑްކުރީ ނަސްރުގެ ދުވަހުގެ ތަހުނިޔާ ވިދާޅުވާން ކްރިމިނަލް ކޯޓުގެ ވައިބާ ގްރޫޕަކަށް އޭނާ ފޮނުއްވި ކުރެހުމެއްގެ މައްސަލަ ޖޭއެސްސީން ބަލަން ފެށުމަށް ފަހު އެވެ. އެ ކުރެހުމުގައި، ނޮވެމްބަރު3ގެ އިސް ދެ ޓެރަރިސްޓް ކަމަށްވާ އަބްދުﷲ ލުތުފީ އާއި ސަގަރު އަހުމަދު ނާސިރުގެ ފަހަތުން ޗޭނެއް އަޅުވާފައި ތިބި ބޭފުޅުންގެ ތެރޭގައި ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ހިމެނެ އެވެ.\nރާއްޖޭގައި ފުރަތަމަ ފަހަރަށް ޓީވީން ލައިވްކޮށް ދެއްކި ޝަރީއަތުގައި ހުކުމް އިއްވާ މަޖިލިސް ބެލުމުގެ އިންތިޒާރުގައި ގިނަ ބަޔަކު ތިއްބާ، 60 ދުވަހަށް ވުރެ ދިގު ނުވާ ގޮތަށް ގާޒީ ހައިލަމް ސަސްޕެންޑް ކުރުމުން އެ ޝަރީއަތަށް ދެން ވާނީ ކިހިނެއް ހެއްޔެވެ؟\nޖިނާއީ އިޖްރާއާތުގެ ގާނޫނު ބުނާ ގޮތުން ކޮންމެ މައްސަލައެއްގެ ވެސް އަޑުއެހުންތައް ނިންމާލާތާ 30 ދުވަހުގެ ތެރޭގައި ހުކުމް އިއްވަން ޖެހޭނެ އެވެ. ޔާމީންގެ މައްސަލާގެ އަޑުއެހުންތައް ނިންމާލީ މިދިޔަ މަހުގެ ނުވަ ވަނަ ދުވަހު ކަމަށް ވާތީ އެ މުއްދަތު އަންނަ ހޮނިހިރު ދުވަހަށް ހަމަވާނެ އެވެ. ނަމަވެސް، މި މައްސަލާގައި ދިމާވެގެން މި އުޅެނީ އެހެން ހާލަތެކެވެ.\nއެ ގާނޫނު ބުނާ ގޮތުން އަޑުއެހުންތައް ނިންމާލާފައި ވަނިކޮށް، ޝަރީއަތެއް އިތުރަށް ކުރިއަށް ނުގެންދެވޭ ފަދަ ހާލަތެއް ފަނޑިޔާރަށް މެދުވެރިވެއްޖެ ނަމަ، އެ މައްސަލައެއްގައި ދެން އަމަލު ކުރާނެ ގޮތެއް ކަނޑައަޅާނީ ކޯޓު ހިންގުމާ ހަވާލުވެ ހުންނަ ފަނޑިޔާރެކެވެ. އެގޮތުން ޝަރީއަތް ގޮސްފައި އޮތް ހިސާބުން ފެށިގެން އެހެން ފަނޑިޔާރަކު އެ މައްސަލަ ކުރިއަށް ގެންދިއުން ނުވަތަ މުޅި ޝަރީއަތް އަލުން ފެށިދާނެ ކަމަށް ގާނޫނުގައިވެ އެވެ.\nއެހެންވެ ޔާމީންގެ މައްސަލާގައި ދެން ގޮތެއް ނިންމަވާނީ ކްރިމިނަލް ކޯޓު ހިންގުމާ ދެން ހަވާލުވެވަޑައިގަންނަވާނެ ފަނޑިޔާރެކެވެ. އެކަމަކު ބެލެވޭ ގޮތުގައި އެހެން ފަނޑިޔާރަކާ ހަވާލުކޮށްފި ނަމަ، އެ މައްސަލަ އިތުރަށް ދިގު ދެމިގެންދާނެ އެވެ.\nމައްސަލަ ގޮސްފައި އޮތް ހިސާބުން ފެށިގެން އިތުރަށް ކުރިއަށް ގެންދަން އެހެން ފަނޑިޔާރަކާ ހަވާލު ކުރިޔަސް، ހުކުމް އިއްވުމުގެ ކުރިން އިތުރު އަޑުއެހުންތަކެއް ބާއްވާނެ ކަމަށް ބެލެވެ އެވެ. އާންމު އުސޫލުން އެކަން އެގޮތަށް ކުރަނީ އަލަށް މައްސަލައާ ހަވާލުވެވަޑައިގަންނަވާ ފަނޑިޔާރު ހުކުމް އިއްވުމުގެ ކުރިން ސާފުކުރަން ޖެހޭ ކަންކަން ސާފުކުރެއްވުމަށެވެ.\nއަޑުއެހުންތައް ނިމި، ހުކުމް އިއްވުމުގެ މަރުހަލާގައި އޮއްވައި ފަނޑިޔާރު ސަސްޕެންޑް ކުރުމުން ނުވަތަ އެހެން ކޯޓަކަށް ބަދަލުކުރުމުން އެ ފަނޑިޔާރު ބައްލަވަމުން ގެންދިޔަ މައްސަލަތައް އާންމުކޮށް އެހެން ފަނޑިޔާރުންނާ ހަވާލުކުރެ އެވެ. އެގޮތަށް ގިނަ މައްސަލަތަކެއްގައި ކުރިން ވެސް އަމަލުކޮށްފައިވެ އެވެ.\nއިތުރު ލިޔުންތައް ކްރިމިނަލް ކޯޓް ފަނޑިޔާރުން ޖުޑީޝަލް ސާވިސް ކޮމިޝަން އެމްއެމްޕީއާރުސީ ރައީސް އަބްދުﷲ ޔާމީން ގާޒީ އަހުމަދު ހައިލަމް


BREAKING: Imran salaamaiy ve, Maleeh magaamun vakikuran hushahalhanee | Mihaaru\nއިމްރާން ސަލާމަތްވެ، މަލީހް މަގާމުން ވަކިކުރަން ހުށަހަޅަނީ\nއިމްރާން (ވ) އާއި މަލީހް: އެމްޑީޕީގެ ޕާލަމެންޓްރީ ގްރޫޕުން ނިންމީ މަލީހުގެ އިތުބާރު ނެތް ކަމުގެ މައްސަލަ ކުރިއަށް ގެންދަން.\n22 ނޮވެމްބަރ 2020 - 11:48\nހޯމް މިނިސްޓަރު އިމްރާން އަބްދުﷲ އަށް އިތުބާރު އޮތް ކަމަށް ނިންމައި، ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހް ޖަމާލްގެ އިތުބާރު ނެތް ކަމުގެ ވޯޓު ކުރިއަށް ގެންދަން އެމްޑީޕީގެ ޕާލަމެންޓްރީ ގްރޫޕުން މިއަދު ނިންމައިފި އެވެ.\nމިގޮތަށް ނިންމީ އެމްޑީޕީން ބޭއްވި އެ ޕާޓީގެ ޕާލަމެންޓްރީ ގްރޫޕްގެ ބައްދަލުވުމުގަ އެވެ.\nކޯލިޝަން މި ވެރިކަމުގެ އެއް ލީޑަރު، އިމްރާންގެ އިތުބާރު ނެތް ކަމުގެ މައްސަލަ މަޖިލީހަށް ވެއްދީ އިދިކޮޅު ޕީޕީއެމާއި ޕީއެންސީންނެވެ. އެކަމަކު، މަލީހަށް އިތުބާރު ނެތް ކަމަށް އެ ޕާޓީގެ ޕާލަމެންޓްރީ ގްރޫޕަށް ހުށަހެޅުއްވީ ގަލޮޅު ދެކުނު ދާއިރާގެ އެމްޑީޕީގެ މެމްބަރު މީކާއިލް ނަސީމެވެ.\nއިމްރާންގެ މައްސަލަ އެޖެންޑާކޮށް، އޭނާ އަށް ޖަވާބުދާރީވުމުގެ ފުރުސަތު ވެސް ރައްޔިތުންގެ މަޖިލީހުން މިހާރު އޮތީ ދީފަ އެވެ.\nއިމްރާން، މަގާމުން ދުރުކުރަން ހުށަހެޅީ މައިގަނޑު ދެ ކަމަކާ ގުޅުވަ އެވެ. އެއީ، މަރާލި ދީނީ އިލްމުވެރިޔާ ޑރ. އަފްރާޝީމް އަލީ އާއި ނޫސްވެރިޔާ އަހްމަދު ރިލްވާން ގެއްލުވާލި މައްސަލައިގައި ހެކި ހުރި ކަމަށް ވިދާޅުވެ އިމްރާން އިތުރުފުޅު ހައްދަވާފައިވާ ކަމުގެ ތުހުމަތާއި ހުޅުމާލޭގެ ފަޅުތެރޭގައި އޮތް ސަފާރީއެއްގައި ކެންޔާ އަންހެނަކަށް ޖިންސީ ގޯނާކުރި މައްސަލައަކީ އާދައިގެ ކަމެއް ކަމަށް، މިނިސްޓަރު ދެއްކެވި ވާހަކަތަކުން ދޭހަވުމެވެ. ޖިންސީ ގޯނާގެ މައްސަލައިގައި ދެއްކެވި ވާހަކައިގައި މިނިސްޓަރުގެ ނިޔަތަކީ އެއީ ނޫން ކަމަށާއި ނޫސްވެރިން އެ މައްސަލަ ކަވަރުކުރި ގޮތުން އޮޅުންއެރީ ކަމަށް ވިދާޅުވެ އިމްރާން ފަހުން މާފަށް ވެސް އެދިވަޑައިގަތެވެ.\nމަލީހް މަގާމުން ދުރުކުރުމުގެ މައްސަލައިގައި ނިންމީ، ރައީސް އިބްރާހިމް މުހައްމަދު ސޯލިހަށް ހުށަހަޅައިގެން ކުރިއަށް ގެންދާށެވެ.\nޖުމްހޫރީ ޕާޓީގެ ސްލޮޓެއްގައި ވަޒީރު ކަމުގައި ހުންނެވި މަލީހަށް އިތުބާރު ނެތް ކަމަށް އެމްޑީޕީގެ ޕީޖީ އަށް ހުށަހެޅީ، ސައިންސް އެންޑް ޓެކްނޮލޮޖީ މިނިސްޓްރީގެ ދަށުން ހިންގާ ކޭމުން ހަދަން ޖެހޭ ގަވާއިދުތަކެއް މަލީހުގެ ވަޒީރު ކަމަށް ދެ އަހަރުވި އިރު ވެސް ނުހެދުމުންނެވެ. އެއީ ރާއްޖޭގެ ޓެލެކޮމް ސިނާއަތް ފުރިހަމަކޮށް، ރެގިއުލޭޓްކޮށް ހިންގަން ކޮންމެހެން ބޭނުންވާ ގަވާއިދުތަކަކަށް ވެފައި އެ ގަވާއިދުތައް ނުހެދި ލަސްވާ ކޮންމެ ދުވަހަކު ދައުލަތާއި ރައްޔިތުންނަށް ގެއްލުންތަކެއްވާ ކަމަށް މައްސަލައިގައިވެ އެވެ.\nމަލީހާ ދެކޮޅަށް ހުށަހެޅި މައްސަލައާ ގުޅިގެން އޭނާ "މިހާރު" އަށް ވިދާޅުވެފައި ވަނީ އިތުބާރު ނެތް ކަމުގެ މައްސަލައާ ތުހުމަތެއް ގުޅުވަނީ ނުބައިކޮށް ގާނޫނު މާނަކޮށްގެން ކަމަށެވެ. އޭނާ އެދިވަޑައިގެންގައި އޮތީ އެ މައްސަލައިގެ ކުރިން ކޭމް ހިނގާ ގޮތް މެމްބަރުން އޮޅުން ފިލުއްވުމަށެވެ.\nކޭމުން ހަދަން ޖެހޭ ގަވާއިދެއް ނުހެދުމުން، އޭނާގެ މައްސަލައެއް ކަމުގައި ދައްކަވާއިރު އެއީ ގާނޫނީ ވަކި ޝަހުސެއް ކަމަށް މަލީހް ވިދާޅުވި އެވެ. ކޭމް ހިންގަނީ ބޯޑެއް އައްޔަންކޮށް، ސީއީއޯއަކު އައްޔަންކޮށްގެން ކަން ވެސް މަލީހް ފާހަގަކުރެއްވި އެވެ.\nމަލީހް ދެކެވަޑައިގަންނަވާ ގޮތުގައި، އޭނާއާ މެދު އެމްޑީޕީގެ ޕާލަމެންޓްރީ ގްރޫޕްގެ ބައެއް ބޭފުޅުން ހިތްހަމަޖެހިވަޑައިނުގަތީ، ބަރުލަމާނީ ނިޒާމާ ގުޅޭ ގޮތުން ވީޓީވީގެ ޕްރޮގްރާމެއްގައި ދެއްކެވި ވާހަކަތަކާ ގުޅިގެންނެވެ. އެއީ، ގާނޫނުއަސާސީން ވަޒީރަކަށް ވެސް ލިބިފައި އޮންނަ ހައްގެއް ކަމަށާއި ރިޔާސީ ނިޒާމުގެ ދިފާއުގައި ވާހަކަ ދެއްކެވުމަކީ އަބަދުވެސް ކުރާނެ ކަމެއް ކަމަށް މަލީހް ވިދާޅުވި އެވެ.\nއިމްރާން އަބްދުﷲ، ހޯމް މިނިސްޓަރު އެމްޑީޕީ އެމްޑީޕީ ޕާލަމެންޓްރީ ގްރޫޕް ރައްޔިތުންގެ މަޖިލިސް ކުރީގެ މިނިސްޓަރު މުހައްމަދު މަލީހް ޖަމާލް އިތުބާރުނެތްކަމުގެ ވޯޓް ކޮމިއުނިކޭޝަން މިނިސްޓްރީ\n79 ކޮމެންޓް, 128 ރިއެކްޝަންސް\nތިއިން އެކަކު ވަކިކުރިޔަސް ނުވާނެ ރަނގަޅެއް.ރަނގަޅު ވާނީ މައި ސަރުކާރު ރަނގަޅުވެގެންތާ؟ރަނގަޅުކަން ދައްކަން ރޭ ދުވާލު މީޑިއާތައް ހިސާރުކޮށްގެން ރައްޔިތުންނަށް ބޮޑު މަންޒަރު ދައްކަން އުޅުނަސް ރައްޔިތުން އެކަމެއް ބަލައިނުގަންނާނެ.މިހާރު މިއޮތީ މިއިން ޒަމާނަކު ރައްޔިތުންނުދެކޭހާ ޚުދުމުޚުތާރު ސަރުކާރެއް.ވައްކަމާއި ކޮރަޕްޝަން އިންތިހާއަށް.އެއުޅެނީ ކޯލިޝަންގެ ހުރިހާ މިނިސްޓަރުން ވަކިކޮށް ބޭނުންގޮތަކަށް ފުށްގަނޑު މޮޑެން.\nޝިދާތާ ވަކިވުމުން ޖެންޑާ ރަނގަޅުނުވި އަމީން ދިޔުމުން ހެލްތު ރަނގަޅުނުވި އާތިފާ ދިޔުމުން ހައުސިންކަންތަށް މާގޯސް ބަލާބެލުމަށް މަޖިލީސް ހިތަކަށް ލިބުމުން2އަހަރު ބޭކަރުވުން ނޫންކަމެއް ނުވި ރައްޔިތުންގެ ޑިމާންޑަށް ކޭޓާނުކޮށް 2023 ގައި ދެވަނަ ދައުރެއް ލިބުން ހަމަވަރަށް ނާދިރު ކަމެއް!!! މިސާލަކަށް ރާއްޖެއިން ޔާމީނު އެމެރިކާއިން ޓުރަންޕުއަށް ދިމާވިކަމުން ފިލާވަޅު ހޯދުން ބުއްދިވެރި ( އިއްޒަތްތެރި އިބޫ އަށް )\nއެމް.ޑީ.ޕީ. އެކަނި ވެރިކަމަށް އާދެވުނުނަމަ އެންމެ ފުރަތަމަވެސް ތިބޭނީ އެޕާޓީގެ މިނިސްޓަރ އިންކަން ޤަބޫލުކުރަން. މިހާރު އެއުޅެނީ ކަނޑު ވެފަ އޮއްވާ ސަލާމަތްކޮއްދިން ބައަކުވެސް ނެއިގިވާނުވާގަ.\nޖޭޕީ ހުރިހާ މެމްބަރުން ވަކިކުރިއަސް އަހަރެމެން ދެމި ތިބޭނަމު\nބޭރު ކުރުން ލަސްވެއްޖެ !\nއިމްރާން ބަހައްޓާގެން އެޖެންޑާ 19އަ ދޭނެ ވޯޓެއް ނީނާނެ، ވަރަށް ސާފްކޮން މިބުނަނީ،،\nއެހެންވީމާ މަލީހު ވަކިކުރީމަ އިންޓަރނެޓް އަގު ހެޔޮ ވާނެތާ! މިތިބީ ބަލަން.\nތީ ރ ނަސީދު މޫނުމަތީ ޖެހި ތަފާވަރެއް\nފެނިގެން މިދިޔައީ ރ ނަސީދުގެ ވެރިކަން ކުޑަކަކޫ ޖަހުވާލި ފަހުލަވާނަށް އެމްޑީޕީ ލައްވާ ޝުކުރާއިވެދުން


ނުރައްކާތެރި ހާދިސާތަކުން ސަލާމަތްވުމަށްޓަކައި ވޯކްޝޮޕް ފަދަ ތަންތަން މީހުން ދިރިއުޅޭ ސަރަހައްދާ ދުރަށް ގެންދަން ފެންނަ ކަމަށް ހަވީރު އޮންލައިންގެ ހިޔާލު ހޯދުމުގެ ވޯޓުގެ ނަތީޖާ އިން ދައްކައިފި އެވެ.\nމި މަހުގެ ފަސް ވަނަ ދުވަހުން ފެށިގެން ބާރަ ވަނަ ދުވަހުގެ ނިޔަލަށް ހަވީރު އޮންލައިންގައި ޝާއިއުކުރި ހިޔާލު ހޯދުމުގެ ވޯޓުން ދެއްކި ގޮތުގައި މީހުން ދިރިއުޅޭ ތަންތަނާ ދުރަށް ވޯކްޝޮޕްތައް ގެންދަން ފެންނަ ކަމަށް 3،529 ވޯޓުދީފައިވެ އެވެ. އެއީ ޖުމްލަ ވޯޓުގެ 91 ޕަސެންޓެވެ. މީހުން ދިރިއުޅޭ ސަރަހައްދާ ދުރަށް ވޯކްޝޮޕް ފަދަ ތަންތަން ގެންދަން ނުފެންނަ ކަމަށް ދީފައި ވަނީ 341 ވޯޓެވެ. އެއީ ވޯޓުގެ އަށް ޕަސެންޓެވެ. ހަފުތާއަކަށް ހިންގި މި އޮންލައިން ޕޯލުގައި ޖުމްލަ 3،870 ވޯޓުދީފައިވެ އެވެ.\nމާލޭގައި، މީހުން އުޅޭ ސަރަހައްދުގައި، ހިނގައިދިޔަ އެންމެ ނުރައްކާތެރި އަލިފާނުގެ ހާދިސާ ހިނގައިފައި ވަނީ މިދިޔަ ހަފުތާގައި އޭ ލަތީފު މެކޭނިކަލް ވޯކްޝޮޕް (މޯރީގަރާޖް)ގަ އެވެ. ތިން ބުރިއަށް ހެދިތާ މާގިނަ ދުވަހެއް ނުވަނީސް އެ ތަނުގައި ހިނގައިދިޔަ އަލިފާނުގެ ހާދިސާގައި އެ ސަރަހައްދުގެ ހަ ގެއެއްގައި ރޯވެ، ގާތްގަނޑަކަށް 200 ވަރަކަށް މީހުންގެ ދިރިއުޅުން ވަނީ ރޯވި، އަލިފާނާ އެކު އަނދައި ހުލިވެފަ އެވެ. އޭގެ އިތުރުން އެ ސަރަހައްދުގައި ހުރި އެހެން ބައެއް ގޭގެއަށާއި ފިހާރަތަކަށް ވެސް ވަނީ ވަރަށް ބޮޑަށް ގެއްލުން ލިބިފަ އެވެ.\nމި ހާދިސާ ހިނގަން މެދުވެރިވެފައި ވަނީ އެ ތަނުގައި އޮތް ކާރަކުން ޕެޓްރޯލް ލީކްވޭވޭ ހުއްޓައި، ގޭސް ކަޓަރު ބޭނުންކުރުމުން ކަމަށް އެމް،އެން.ޑީ އެފް އިން ވަނީ ވިދާޅުވެފަ އެވެ.\nމާލޭގައި ވޯކްޝޮޕްގެ ހިދުމަތްދޭ ގިނަ ތަންތަނަކީ އެ ތަންތަނުގައި އެންމެ ކުޑަމިނުން އަލިފާން ނިއްވައިލެވޭ ފަދަ ވަސީލަތްތައް ހުންނަ ތަންތަނެއް ނޫން ކަމަށް ބުނެ ގިނަ ބަޔަކު ވަނީ ޝަކުވާކޮށްފަ އެވެ. އޭގެ އިތުރުން އަލިފާނުގެ ހާދިސާއެއް ދިމާވެދާނެ ކަމަށް، ސަލާމަތީ ގޮތުން ބަލަންޖެހޭ ކަންތައްތަކަށް ނުބަލާކަން ވެސް ބައެއް މީހުން ފާހަގަކުރެ އެވެ.\nއަރުޝީފަށް ނެގީ 22/03/2017 13:39\nއެންމެފަހުން އަޕްޑޭޓްކުރީ 22/03/2017 13:39\nމުހައްމަދު ޖަވާދު ޔޫސުފު4މިނެޓު ކުރިން\nޢާއިޝަތު ފިރުޝަތު 16 މިނެޓު ކުރިން


Jordan ge sifain ge veriyaa aai prince Hamzah aa dhemedhu hoonugadha zuvaabeh | Mihaaru\nޖޯޑަންގެ ސިފައިންގެ ވެރިޔާ އާއި ޕްރިންސް ހަމްޒާއާ ދެމެދު ހޫނުގަދަ ޒުވާބެއް\nދެހާސް ހަތަރު ވަނަ އަހަރު ބޭއްވި ޕްރިންސް ހަމްޒާ (ވ-2) ގެ ކައިވެނީގެ ހަފުލާގައި ރަސްގެފާން އަބްދުﷲ (ކ) އާއި ކްއީން ރާނިއާ އަދި ހަމްޒާގެ މަންމާފުޅު ކްއީން ނޫރު ބައިވެރިވެވަޑައިގަންނަވަނީ. --ފޮޓޯ: ގެޓީ އިމޭޖަސް\n07 އެޕްރީލް 2021 - 13:02\nއައްމާން (އެޕްރީލް 7) - ޖޯޑަންގެ ސިފައިންގެ ވެރިޔާ އާއި ޕްރިންސް ހަމްޒާއާ ދެމެދު ހޫނުގަދަ ޒުވާބެއް ހިނގާ އޯޑިއޯ ރެކޯޑިންއެއް އާއްމުވެއްޖެ އެވެ.\nސޯޝަލް މީޑިއާ ޕްލެޓްފޯމްތަކުގައި އާއްމުވެފައިވާ އޯޑިއޯ އިން އިވޭ ގޮތުގައި ޓްވީޓް ކުރުން ހުއްޓާލައި އާއިލީ ބައްދަލުވުންތައް މަދު ކުރުމަށް ސިފައިންގެ ވެރިޔާ، ޖެނެރަލް ޔޫސުފް ހުނެއިތީ އެދިވަޑައިގަތުމާ އެކު ޕްރިންސް ވަނީ "ކާރަށް އަރައިގެން މި ތަނުން ދިއުމަށް" ސިފައިންގެ ވެރިޔާ އަށް އަންގަވައިފަ އެވެ.\n"އަހަރެންނަކީ ޖޯޑަންގެ މިނިވަނެއް. މިއީ އަހަރެންގެ ބައްޕަ (ކިންގް ހުސައިން) ގެ ދަރިއެއް،" ޕްރިންސް ވިދާޅުވެ އެވެ. "އަހަރެން ބޭނުން ބަޔަކާ އެކު އުޅުމަކީ އަހަރެންގެ ހައްގެއް. މި ގައުމުގެ ރައްޔިތުންނާ އެކު އުޅުމާއި ގައުމަށް ޚިދުމަތް ކުރުމަކީ ވެސް އަހަރެންގެ ހައްގެއް. ބައްޕަގެ މަރުމަތީގައި ވެސް އަހަރެން ވަނީ އެކަމަށް އަހުދުވެފައި."\nސަރުކާރަށް ފާޑުކިޔާ ބައްދަލުވުންތަކުގައި ބައިވެރި ނުވުމަށް ހުނެއިތީ ވަނީ ޕްރިންސަށް އިންޒާރު ދެއްވައިފަ އެވެ.\n"އަޅުގަނޑާއި ތިޔަ ބޭފުޅާ އަށް ވެސް އެނގޭނެ މި ވާހަކަތައް މިހާރު ރަތް ރޮނގު ހުރަސްކޮށްފިކަން،" ސިފައިންގެ ވެރިޔާ ވިދާޅުވި އެވެ. "އެހެންވެ މިއަދުން ފެށިގެން މި އަންގަނީ ބައްދަލުވުންތައް ނުބޭއްވުމަށާއި ޓްވީޓް ކުރުން ހުއްޓާލުމަށް."\nއެ ވަގުތު ހުނެއިތީގެ ކާރު ގެނައުމަށް ގާޑުންނަށް ހަމްޒާ އަމުރު ކުރައްވާ އަޑު ރެކޯޑިން އިން އިވެ އެވެ.\n"މަނިކުފާނަށް ތި ހުންނެވުނީ ހުސައިންގެ ގެކޮޅުގައި. އަޅުގަނޑުގެ ގެއަށް ތި ވަޑައިގެންނެވީ ބިރުދައްކަންތޯ،" ޖޯޑަންގައި 1952-1999 އަށް ރަސްކަން ކުރެއްވި ހުސައިން އަށް އިޝާރާތް ކުރައްވައި ހަމްޒާ ސުވާލު ކުރެއްވި އެވެ.\nޖޯޑަންގެ ރަސްގެފާން އަބްދުﷲ (ވ) އާއި ސިފައިންގެ ވެރިޔާ ޖެނެރަލް ޔޫސުފް ހުނެއިތީ ބައްދަލު ކުރައްވަނީ. --ފޮޓޯ:އޭއެފްޕީ\nހުނެއިތީ ވިދާޅުވީ އޭނާ ވަޑައިގެންނެވީ ޕްރިންސް ހަމްޒާ އަށް ބިރުދައްކަން ނޫން ކަމަށާއި ޖޯޑަންގެ ސަލާމަތީ އެންމެ އިސް ފަރާތްތަކުގެ މެސެޖެއް ހިއްޕަވައިގެން ކަމަށެވެ.\n"ހުރިހާ ކަމެއް ބޮއްސުންލައިގެން ގޮސް ކަންކަން ފެއިލްވީމާ އޭގައި އަޅުގަނޑު ކުރާނެ ކަމެއް ނެތް. ތިޔަ ބޭފުޅާ ވަޑައިގެން އަޅުގަނޑަަށް ތިޔަ ދަންނަވާނީ ކިޔަމަންވާށޭ،" ޕްރިންސްގެ އަޑުގަދަވަމުން ދިޔަ އެވެ.\n"މަނިކުފާން، މީގެ 20 އަހަރު ކުރިން ތިޔަބޭފުޅާ ކޮބައިތޯ. އަޅުގަނޑަކީ އޭރު މި ގައުމުގެ ވަލީ އަހުދު. އެކަން އަޅުގަނޑަށް ހަމަޖެހުނީ ބައްޕަގެ އަމުރަށް. ހުވާކޮށްފައި ބުނަން މި ގައުމަށް އަޅުގަނޑު ޚިދުމަތް ކުރާނަން."\nހަމްޒާ ވަނީ ދެން ފަހަރަކުން އެ ގެއަށް ވަޑައިގެން އޭނާ އަށް ބިރު ނުދެއްކުމަށް ސިފައިންގެ ވެރިޔާ އަށް އިންޒާރު ދެއްވައިފަ އެވެ.\nޝާހީ ވެރިކަމުގެ އަމުރަކާ އެކު ގޭބަންދުކޮށްފައިވާ ކަމަށް ވިދާޅުވެ ޕްރިންސް ހަމްޒާ އާދިއްތަ ދުވަހު ވަނީ ވީޑިއޯއެއް އާއްމު ކުރައްވައިފަ އެވެ. ނަމަވެސް ހޯމަ ދުވަހު ވަނީ ރަސްގެފާން އަބްދުﷲ އަދި ބޭބޭފުޅާ އެކު ސުލްހަވާން ނިންމަވާފައިވާ ކަމަށް ވިދާޅުވެ ގަނޑުވަރަށް ސިޓީއެއް ފޮނުއްވައިފަ އެވެ.\nޕްރިންސް ހަމްޒާ އަކީ ކާކު؟\nޕްރިންސް ހަމްޒާ، 41، އަކީ ހުސައިން ރަސްގެފާން އާއި އެމެރިކާ އަނބިކަނބަލުން ކުއީން ނޫރުގެ އެންމެ ދޮށީ ދަރިކަލުންނެވެ. ހަމްޒާ އަކީ ޔޫކޭގެ ހެރޯ ސްކޫލް އަދި ބްރިޓިޝް ރޯޔަލް މިލިޓަރީ އެކަޑަމީގެ ގްރެޖުއޭޓެކެވެ. އޭނާ ވަނީ އެމެރިކާގެ ހާވަޑް ޔުނިވާސިޓީން ވެސް ތައުލީމް ހާސިލް ކުރައްވައިފަ އެވެ. އަދި ޖޯޑަންގެ އަސްކަރިއްޔާގައި ވެސް ވަނީ ޚިދުމަތް ކުރައްވައިފަ އެވެ.\nޖޯޑަންގެ ވަލީ އަހުދުގެ މަގާމު ޕްރިންސް ހަމްޒާ އަށް ދެއްވީ 1999 ވަނަ އަހަރު އެވެ. އެއީ ހުސައިން ރަސްގެފާން އެންމެ ލޯބިފުޅު ދަރިކަލުން ކަމަށްވެ އެވެ. ރަސްގެފާން ހުސައިން ސިފަ ކުރައްވާފައިވާ ގޮތުގައި ޕްރިންސް ހަމްޒާ އަކީ އެމަނިކުފާނުގެ "ލޮލުގެ ނޫރު" އެވެ. ހަމްޒާގެ އަތުން ވަލީ އަހުދުކަން ނެގީ 2004 ވަނަ އަހަރު އެވެ. މިއީ ކުއީން ނޫރް ވަރަށް ހިތްޕުޅާހަމަނުޖެހުނު ކަމަކަށްވި އެވެ. ސަބަބަކީ އެކަމަނާ އުއްމީދުކޮށްގެން ހުންނެވީ ދޮށީ ދަރިކަލުންނަށް ރަސްކަން ލިބޭނެ ކަމަށެވެ.\nފެބްރުއަރީ 1999 ގައި ހުސައިން ރަސްގެފާން އަވަހާރަވުމުން ރަސްކަން ލިބިވަޑައިގެންނެވީ އަބްދުﷲ އަށެވެ. ބައްޕާފުޅުގެ ވަސިއްޔަތާ އެއްގޮތަށް އަބްދުﷲ ރަސްގެފާން ވަނީ ވަލީ އަހުދުގެ މަގާމަށް ޕްރިންސް ހަމްޒާ ހަމަޖައްސަވައިފަ އެވެ. އޭގެ ފަސް އަހަރު ފަހުން 2004 ގައި ޕްރިންސް ހަމްޒާގެ އަތުން ވަނީ ވަލީ އަހުދުކަން ނަގައި، އަބްދުﷲ ރަސްގެފާންގެ ދޮށީ ދަރިކަލުން ހުސައިން، ޖުލައި 2، 2009 ގައި އެ މަގާމަށް ހަމަޖައްސައިފަ އެވެ. އޭގެ ފަހުން ހަމްޒާ ވަނީ ޝާހީ ވެރިކަމާ ދުރަށް ޖެހިވަޑައިގެންފަ އެވެ.\nމުޅި ގައުމު އަމިއްލަ ތަރިކަ މުދަލަށް ހަދައިގެން އުޅުން މި އަރަބިން އުޅެން ބޭނުންވާ ގޮތަކީ...\nކޮން ޕްރިންސެއް ކިންގެއް ކިޔާކަށް. ދެމީހުންވެސް އިސްތިއުފާ ދީފާ އިންތިހާބު ބާއްވާ ވެރިޔަކު ހޮވުން ރައްޔިތުންނަށް ދޫކޮށްލާ. ގައުމާ ރައްޔިތުންނަކީ ވަކި އާއިލާއެއްގެ މުދާގަނޑެއްނޫން.\nތިޔަ ބޭފުޅުން ސަޕޯޓް ކުރާ އިގިރޭސިވިލާތައްވެސް ތިޔަހެން އަންގަބަލަ. ދެރައީ އިގިރޭސި ވިލާތުގައި އާއިލާ ވެރިކަން ކުރިޔަސް އޯކޭ. ހަމަ ބެސްޓް. އަރަބި ޖޯޑުންގައި އާއިލީ ވެރިކަން ކުރަންޔާ ވީ ބަދަލް ކުރަން\nއަމީރު (ޕްރެންސް) ހަމްޒާ ވާހަކަ ވަރަށް މަޖާވެއްޖެ\nމުޅި އިސްލާމީ އުންމަތް ހަލަކުކުރާ ބަޔަކީ މިވެރިން.. މިމީހުންގެ ފަހަތުން ދިވްހިންވެސް މިދަނީ.\nޒުވާބުނުކުރާށޭ. ޒުވާބުކުރާތީއޭ މިގައުމުގެ ކަންކަންވެސް ފާލުންނައްޓައިގެން މިއުޅެނީ.


Budget Ah Vure Ithurah Haradhuvaanethee Faisaa Hoadhan Majlis Ah Hushahalhaifi - Vaguthu\nބަޖެޓަށް ވުރެ އިތުރަށް ޚަރަދު ވާނެތީ ފައިސާ ހޯދަން މަޖިލީހަށް ހުށަހަޅައިފި\nމިއަހަރަށް ފާސްކުރި ބަޖެޓަށް ވުރެ އިތުރަށް ސަރުކާރުގެ ޚަރަދުތައް ހިނގާނެތީ ސަރުކާރުން ރައްޔިތުންގެ މަޖިލީހަށް ސަޕްލިމެންޓްރީ ބަޖެޓެއް ހުށަހަޅައިފިއެވެ. ސަރުކާރުން މަޖިލީހަށް ހުށަހެޅީ 1.7 ބިލިއަން ރުފިޔާގެ ސަޕްލިމެންޓްރީ ބަޖެޓެކެވެ.\nސަޕްލިމެންޓަރީ ބަޖެޓާއި ގުޅޭގޮތުން ފިނޭންސް މިނިސްޓަރު ފޮނުއްވި ސިޓީފުޅުގައި ވިދާޅުވެފައި ވަނީ ބަޖެޓަށް ބަދަލުތަކެއް ގެންނަން މަޖިލީހަށް ހުށަހެޅީ މިއަހަރަށް ފާސްކުރި ބަޖެޓަށް ވުރެ ޚަރަދުތައް އިތުރުވާނެތީ ކަމަށެވެ. އަދި ބައެއް ކަންކަމަށް ހުރި ފައިސާ އެހެން ކަންކަމަށް ބަދަލު ކުރަން ކަމަށެވެ.\nސަޕްލިމެންޓަރީ ބަޖެޓްގެ މަސައްކަތް ދިރާސާކުރައްވަނީ މަޖިލީހުގެ މާލިއްޔަތު ކޮމިޓީއާއި، އިޤްތިޞާދީ ކޮމެޓީ އެކުވެގެން އުފައްދާފައިވާ ބަޖެޓް ކޮމިޓީންނެވެ. މަޖިލީހުގެ ރައީސް މުހައްމަދު ނަޝީދު ވަނީ ސަޕްލިމެންޓްރީ ބަޖެޓްގެ މަސައްކަތް މާދަމާރޭގެ ނިޔަލަށް ނިންމައިދިނުމަށް ކޮމިޓީގެ ކިބައިން އެދިވަޑައިގެންފައެވެ.\nސަރުކާރުން ހުށަހަޅާ ސަޕްލިމަންޓްރީ ބަޖެޓާއި ގުޅޭގޮތުން ރައީސް އޮފީހުން ވިދާޅުވެފައިވަނީ ބެޖެޓް ހުށަހަޅަނީ އިދާރީ ގޮތުން ބަޖެޓަށް ގެންނަންޖެހޭ ބަދަލުތައް ގެނައުމަށާއި، ސަރުކާރަށް ބޭރުން ލިބިފައިވާ އެހީތައް ހިމެނުމަށްކަމަށެވެ. ރައްޔިތުންގެ މަޖިލީހުން މިއަހަރަށް ލަފާކޮށް ފާސްކޮށްފައިވަނީ 30.2 ބިލިއަން ރުފިޔާގެ ބަޖެޓެކެވެ. މިހާތަނަށް އެބަޖެޓުން 13.2 ބިލިއަން ރުފިޔާ ވަނީ ޚަރަދުކޮށްފައެވެ. އަދި ބޭރުގެ އެހީގެ ގޮތުގައި ސަރުކާރުގެ މިވީ އަށްމަސް ދުވަހުގެ ތެރޭގައި 1.9 ބިލޔަން ރުފިޔާވަނީ ލިބިފައި ކަމަށް ސަރުކާރުން ވިދާޅުވެއެވެ. ނަމަވެސް ފިނޭންސް މިނިސްޓްރީން އިއުލާން ކުރާ ރަސްމީ ތަފާސް ހިސާބުތަކުން އެއަދަދެއް ނުފެނެއެވެ.\nސަރުކާރުން ސަޕްލިމެންޓްރީ ބަޖެޓެއް ހުށަހެޅުމުން އިދިކޮޅު ފަރާތްތަކުގެ ބޮޑެތި ފާޑުކިޔުންތައް ވަނީ ސަރުކާރަށް އަމާޒުވެފައެވެ.\nއޮގަސްޓް 25, 2019 09:58\n2019 ވަނައަހަރަށް ސަރުކާރުންފާސްކުރި 30.2 ބިލިއަންރުފިޔާގެތެރެއިން މިވީ7މަސްދުވަހު މިޚަރަދުވީ 13.2 ބިލިއަން ރުފިޔާ އެއީ މަހަކަށް 1.86 ބިލިއަން ރުފިޔާމިއީވެސް ފެންނަންނެތް އަތްނުލެވޭކަންކަމަށް ކުރެވިފައިހުރި ޚަރަދު ބާކީހުރި 17 ބިލިއަންރުފިޔާއަކީ އެއްރެޖުކޮށް މަހަކަށް 3.4 ބިލިއަންރުފިޔާ ވީއިރު ދައުލަތުން ސަޕްލިމަންޓްރީ ބަޖެޓެއް މިހުށައެޅި ބޭނުން ދިވެހިރަޢިއްޔަތުންނަށް އިތުރަށް ސާފްކޮށްދޭންއެބަޖެހޭ\nއޮގަސްޓް 25, 2019 10:05\nއޮގަސްޓް 25, 2019 10:15\nބަޖެޓަށްވުރެ އިތުރަށް ހަރަދުވަނީ ކޮންކަމެއް ސަރުކާރުން ކޮށްގެން ހެއްޔެވެ. ގައިމު މުސާރަދިނުން ނޫންކަމެއް ނުކުރޭ. އެކި ކަރަކަރައިން އެތައް މިލިޔަން ރުފިޔާ އެކި ނަންނަމުގަ އެބަ ހޯދާ. ތިފައިސާ ބޭނުންކުެާ މީހުން ފިނޭންސް މިނިސްޓަރަށް އިނގެންޖެހޭ. މިކަމާ އިއްޒަތުން ފުރިފެންވާ މެމްބަރުން ހިމޭނުން މިތިބެނީ އަޅެ ފަހެ ކީއްވެބާ. ފަސް އަހަރު ނިމޭއިރު މުސާރަދޭނެ ފައިސާ ދައުލަތުގަ ހުންނާނެބާ.\nއޮގަސްޓް 25, 2019 10:42\nމުޅީންވެސް އޮޅިވާލައިގެން ހުރިހާ ކަމެއް ކުރަނީ. 13.2 ބިލިޔަން ރުފިޔާ ޚާރަދުވީ ކޮންކަމެއް ކޮއްގެންތޯ. ތަފާތު ލާދީނީ ކޮމިޓީތަކާއި ގާނޫނާއި ގަވާއިދު ހަދައިގެންތޯ. ހަމަ ގައިމުވެސް އެއްވެސް ޕްރޮޖެކްޓެއް ނެތް ފެށިފައެއް އަދި ފައްޓާފަވެސް\nއޮގަސްޓް 25, 2019 10:56\n2019 ވަނައަހަރަށް ފާސްކުރި 30.2 ބިލިއަން ރުފިޔާގެ ތެރެއިން މިހަތަނަށް ޚަރަދުވި 13.2 ބިލިއަން ރުފިޔާއާއި ދައުލަތުގެ ރިޒައުގައި ހުރި ފައިސާއިން މަހުންމަހަށް ނަގަމުންގެންދާ ފައިސާއިން ތިކުރާޚަރަދު ދިވެހި ރަޢިއްޔަތުންނަށް ސަފްކޮށްނުދީ ތިބަޖެޓު ފާސްކުރުމަކީ ބޮޑުގޯހެއް މުސްކުޅިން ބުނެއުޅޭ މިލަދޫ މީހުން ބަކަރިކިރުފެލަންވެގެން ގިތެޔޮ ފޯކުގައި އޮބިއެޅިވާހަކަ އެގޮތަށް މިއުޅެނީ ޕާޓީމީހުން މުއްސަދިކުރަން ގައުމުގައިތިބި ނިކަމެތި ފަގީރުން އިތުރަށްފެލާލަންވެގެންބާ؟\nއޮގަސްޓް 25, 2019 11:09\nމިއީ އަހަރުމެން އޭރުވެސް ދެއްކި ވާހަކަ މިމީހުންނަށް 40 ބިލިޔަން ހަވާލުކުރިޔަސް ގެންގުޅެން ނޭގެންޏާ ދެން ދެގުނައަށް ބޮޑު ބަޖެޓެއް ހަވާލުކުރިޔަސް ވާނެ ކަމެއްނޯންނާނެ ނަހަލާލު ސަރުކާރަކަށް ނޭގޭނެ ހަލާލުގޮތުގަ ފައިސާ ބޭނުންކުރާކަަށް ތަންތަނުގަ ތިބި ރަންޑީންނާއި ތަންދޮރު އޮޅުން ނުފިލާތިބި މޑޕ ޕާޓޭ މެންނަށް ސްޓޭޓް މިނިސްޓަރު ކަމާއި ދެންޖެހުނު މަގާމުތައް ދީގެން ބަޖެޓް ދަވާލީމަ ދެން ބުނެވޭނީ ކެންނާރި ދަންނަ ނުދަންނަ މާފަތް އެދުރު ކަލޭގެފާނު ބުނާކަހަލަ ވާހަކައެއް ނުފޯރާ ފޮތިން ފޫގެޅީމަ ދެން ފެންނާނެ އެއްޗެއްގެ ވާހަކަ ތިތަންތަނަށް މިނިސްޓަރުކަމަށް އައްޔަންކޮށްފަ އެބަތިބި ކޮމްޕިއުޓަރުން ރަނގަޅަށް ޓައިޕްކުރަން ނޭގޭ މީހުން މީހަގީގަތް މިހާރުވެސް މިކަން މީޑިއާ މެދުވެރިކޮށް ދުރަށް ދައްކައިގެން ޓެސްޓްކުރަންވީ އޭރުން އެމީހުންގެ ފެންވަރު ރައްޔިތުންނަށް ފެންނާނެ މިއޮތް ތަހުޒީބު ދުވަސްވަރު އެމީހުންގެ ހާލަތަކީ މިއީ ދެން ބަޖެޓް ދާނެގޮތް ރައްޔިތުން ވިސްނާލުން ރަނގަޅު\nއޮގަސްޓް 25, 2019 12:52\nއެއީ އެމް ޑީ ޕީ އިންކައުނސިލްއިންތިހާބައްޚަރަދުކުރަންފައިސާހޯދަންވެގެން\nއޮގަސްޓް 25, 2019 13:30\nރައީސްކަމުގައި ބޮޑު ވަގަކު ހުރެ ރާއްޖެ މިއޮއް ކައި ހުސްކުރަނީ!\nއެހެން މިީހުންނަށްވެސް ދޭންވާނެދޯ އެކަނި ކައިގެންނުވާނެ ގައުމު ބަޑަށް ޖެހި ނީ\nއޮގަސްޓް 25, 2019 21:58\nޚަރަދުވާނީ ކަމެއް ކޮށްގެންތާ. ވަގަށް ނަގާ އެކައުންޓްތަކަށް ކަހާލާފަ އަނެއްކާ އަނެއް ބައިވަރު ދަވާލަންވީ؟ ކިހާ ބޮޑު މުސީބާތެއް.


vnews - Qasim ge haalu serious, dheyne ithuru faruvaa eh neh: Sameer\nގާސިމްގެ ހާލު ސީރިއަސް، ދޭނެ އިތުރު ފަރުވާއެއްނެތް: ސަމީރު\nޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ސިއްހީ ހާލުކޮޅު ސީރިއަސްކަމަށާ އެމަނިކުފާނަށް ރާއްޖެއިން ދެވޭނެ އިތުރު ފަރުވާއެއް ނެތްކަމަށް ޖުމްހޫރީ ޕާޓީގެ ސެކްރެޓަރީ ޖެނެރަލް އަހުމަދު ސަމީރު ވިދާޅުވެއްޖެއެވެ.\nގާސިމް އިބްރާހިމްގެ ހާލުކޮޅާއި ގުޅޭގޮތުން މައުލޫމާތު ދެއްވަމުން ސަމީރު ވިދާޅުވީ ގާސިމް އިބްރާހިމްގެ ހާލުކޮޅު ރަނގަޅުވަމުން ނުދާކަމަށާ އެމަނިކުފާނުގެ ހާލުކޮޅު ސީރިއަސްކަމަށެވެ.\nއަދި ގާސިމް އޭޑީކޭ ހޮސްޕިޓަލްގައި އެޑްމިޓްކޮށްފައިވީނަމަވެސް ރާއްޖެއިން ދެވޭނެ އިތުރު ފަރުވާއެއް ނެތްކަމަށް ގާސިމް ބައްލަވާ ޑޮކްޓަރުން ވިދާޅުވެފައިވާކަމަށްވެސް ސަމީރު ވިދާޅުވިއެވެ. ސަމީރު ވިދާޅުވީ އިއްޔެ ވަގުތެއްގައި ގާސިމްގެ އެމްއާރުއައި ސްކޭނެއް ހަދާފައިވާކަމަށާ ނަމަވެސް ހިތުގެ އޮޕަރޭޝަނެއް ކުރުމުން ނޫނީ ގާސިމަށް ދެވޭނެ އިތުރު ފަރުވާއެއް ނެތްކަމަށް ޑޮކްޓަރުން ވިދާޅުވާކަމަށެވެ.\nސަމީރު ވިދާޅުވީ އެތަށް ސަތޭކަ ދިވެއްސަކަށް ބޭސްފަރުވާގެ ރަނގަޅު ޚިދުމަތް ހޯދުމަށް ގާސިމްގެ މާލިއްޔަތުން ޚަރަދުކުރައްވާފައިވާއިރު، މިއަދު ރާއްޖެއިން ބޭރަށް ވަޑައިގެން ބޭސްފަރުވާ ކުރުމުގެ ފުރުސަތު ލިބިފައިނެތުމަކީ ދިވެހި ގައުމާއި ރައްޔިތުންގެވެސް ކަންބޮޑުވުމެއްކަމަށެވެ.\nސަމީރު ވަނީ ކަމާބެހޭ އިދާރާތަކުގެ ޓީމެއްގެ ބެލުމުގެ ދަށުން ނަމަވެސް ގާސިމް އިބްރާހިމް ރާއްޖެއިން ބޭރަށް ވަޑައިގަތުމުގެ ހުއްދަ ދެއްވުމަށް އެދިވަޑައިގެންފައެވެ.\nރާއްޖެއިން އެމަނިކުފާނަށް ފަރުވާ ދެއްވި މެޑިކާ ކްލިނިކާއި، އޭޑީކޭ އަދި އައިޖީއެމްއެޗުން ވެސް އެމަނިކުފާނުގެ ސިއްހީ ހާލުކޮޅު ގޯސްކަމަށާއި ރާއްޖެއިން ބޭރުން ފަރުވާ ހޯއްދަން ލަފާދެއްވާފައެވެ.\nއަދި އައިޖީއެމްއެޗްގެ ހިތުގެ ޚާއްސަ ޑޮކްޓަރު ލަފާ ދީފައިވަނީ ގާސިމަށް ފަރުވާ ދިނުމަށްޓަކައި އީޕީއޭ އާއި އާރްއެފްޕީ ނަމަކަށް ކިޔާ އޮޕަރޭޝަނެއް ކުރުމަށާއި އެއޮޕަރޭޝަން ދިވެހިރާއްޖޭގައި ހެދެން ނެތުމުން ރާއްޖެއިން ބޭރަށް ވަޑައިގަތުމަށެވެ. ގާސިމް އިބްރާހީމްގެ ހިތްޕުޅުގެ މައްސަލަތަކަށް އަވަސް ފަރުވާ ނުދެވިއްޖެ ނަމަ ފުރާނަފުޅަށް ވެސް ގެއްލުން ވެދާނެ ކަމަށް ޑޮކްޓަރުންނާ ހަވާލާދީ ގާސިމްގެ ގާނޫނީ ޓީމުންވެސް ވަނީ ބުނެފައެވެ.\nއެމަނިކުފާނުގެ ސިއްހީ ހާލުކޮޅު ބޮޑުވެ ރާއްޖެއިން ބޭރަށް ވަޑައިގަތުމަށް އެއާޕޯޓަށް ވަޑައިގެންނެވިއިރު ފަނޑިޔާރެއްގެ އިސްނެންގެވުމަކަށް ގާސިމްގެ ޕާސްޕޯޓް ވަނީ ހިފަހައްޓާފައެވެ.\nރަނގަޅު ބޭސްފަރުވާގެ ފުރުސަތުން ގާސިމް އިބްރާހިމް މަހުރޫމްކޮށްފައިވާތީ ގިނަ ބަޔަކު އެކަމާއި ކަންބޮޑުވުން ފާޅުކުރަމުންނެވެ. އަދި ގާސިމަށް ސަރުކާރުން ދެމުންގެންދާ އަނިޔާތައް ވަގުތުން ހުއްޓާލުމަށް ރައްޔިތުން ދަނީ ގޮވާލަމުންނެވެ.\nގާސިމަކީ ދިވެހިރާއްޖޭގެ ތަރައްގީއާއި، ރައްޔިތުންނަށް އެހީތެރިވެދިނުމުގައި ނަމޫނާ ބޭފުޅެކެވެ. އެތަށް ސަތޭކަ ދިވެހި ރައްޔިތުންނަށް ގާސިމްގެ އަމިއްލަފުޅު ޚަރަދުގައި ވަނީ ބޭސްފަރުވާކޮށްދެއްވާފައެވެ. އަދި އެތަށް ސަތޭކަ ޒުވާނަކަށް މަތީ ތައުލީމުގެ ފުރުސަތު ތަނަވަސްކޮށްދީ، އެތަށް ޒުވާނުންނަކަށް ގާސިމް ވަނީ ވަޒީފާގެ ފުރުސަތު ތަނަވަސްކޮށްދެއްވާފައެވެ.\nމީގެ އިތުރަށް ރަށްރަށުގެ ތަރައްގީއާއި ކުރިއެރުމަށްޓަކައިވެސް ގާސިމް ވަނީ ބޮޑެތި ހޭދަތަކެއް ކުރައްވާފައެވެ.


Naifaru Dhaairaage Member Shiyamge Nan Ivvavai Maleehun Nukunnevumah Angaifi! | Fenvaru Online\nކުއްލި ޚަބަރު: ނައިފަރު ދާއިރާގެ މެމްބަރ ނަން އިއްވައި މަޖްލީހުން ނުކުންނެވުމަށް އަންގައިފި!\n01:42 -2ޖޫން 2020 -0ކޮމެންޓް\nގާނޫނު އަސާސީއަށް އިސްލާހު ގެނައުމަށް މިހާރު ބޭއްވެމުންދާ ޖަލްސާގައި، ނައިފަރު ދާއިރާގެ މެމްބަރު ޝިޔާމުގެ ނަން އިއްވަވައި މަޖިލީހުން ނެރުއްވައިފިއެވެ. މިރޭގެ ޖަލްސާ ފެށިގެންގޮސް ގިނަ އިރުތަކެއް ނުވަނީސް، މަޖްލީހުގެ ރައީސް ކުއްލިއަކަށް ޖައްސަ ޖައްސައިގެން ތިންފަހަރުގެ މަތިން ޝިޔާމްގެ ނަންފުޅު އިއްވަވައި ޖަލްސާ ދޫކޮށް ވަޑައިގަތުމަށް އެންގެވިއެވެ.\nއަދި އެއާއިއެކު މަޖްލީހުގެ އަޑު ކަނޑާލެއްވުމަށްފަހު ދެން ފެނިގެންދިޔައީ ބާރުގެ ބޭނުންކޮށްގެން މެމްބަރު ޗެމްބަރުން ނެރެވުނުތަނެވެ. ޝިޔާމު ޗެމްބަރުން ނެރެވުމުގެ ތެރޭގައި، ސަރުކާރަށް ނިސްބަތްވާ ބައެއް މެމްބަރު ޝިޔާމުގެ ގައިކޮޅަށް އައްލެއްވި މަންޒަރުވެސް ފެނިގެން ދިޔައެވެ. އެހެން ނަމަވެސް މަޖްލީހުގެ އަޑު ކަނޑާލާފައިވާތީވެ މަޖްލީހުގެ ރައީސް ވިދާޅުވި ނުވަތަ ދެއްވެވި އިރުޝާދެއް މާބޮޑަށް ސާފު ނުވިއެއްކަމަކު މަޖްލީހުގެ ރައީސް ރިޔާސަތު ދޫކުރަށްވައި ޗެމްބަރު ތެރޭގައި ހަރަކާތްތެރިވެ ވަޑައިގެންނެވި މަންޒަރު ފެނިގެން ދިޔައެވެ.\nމެމްބަރުންގެ އިމްތިޔާޒުތަކާއި ބެހޭ ގާނޫނާއި އަދި މަޖްލީހުގެ ގަވާއިދަށް ބަލާއިރުވެސް މެމްބަރަކު ޗެމްބަަރ ދޫކުރަށްވައި ނުކުންނެވުމަށް އެންގެވުނު ނަމަވެސް، އެ މެމްބަރެއްގެ ގައިކޮޅަށް އަތްލައި މެމްބަރަކު ޗެމްބަރުން ނެރުމުގެ އެއްވެސް ދައުރެއް އެހެން މެމްބަރަކަށް ލިބިގެން ނުވާކަންވެސް ފާހަގަ ކުރެވެއެވެ. ޚާއްޞަކޮށް މަޖްލީހުގެ ޖަލްސާއެއްގެ ތެރޭގައި މެމްބަރުންގެ ރައްކާތެރިކަން ކަށަވަރުކޮށްދިނުމަކީ މަޖްލީހުގެ ރައީސްގެ ޒިންމާއެކެވެ. ރައީސް އެޒިންމާ އަދާކުރެއްވެވި ތަނެއް ފެނިގެން ނުދާކަން ފާހަގަ ކުރެވެއެވެ.\nމައުލޫމާތު ލިބެމުންދާގޮތުގައި މެމްބަރު ޝިޔާމަށްވަނީ އަނިޔާތަކެއްވެސް ލިބިވަޑައިގެންފައެވެ. އަދި އެއަނިޔާތަކަށް ފަރުވާހޯއްދެވުމަށް ހޮސްޕިޓަލަށް ގެންދިއުމުގެ މަސައްކަތް ކުރެވެމުންދާކަމުގައި މާވަށު ދާއިރާގެ މެމްބަރުގެ އިތުރުން މަޑުއްވަރީ ދާއިރާގެ މެމްބަރު ބައެއް ޓީވީ ޗެނަލުތަކަށް މައުލޫމާތު ދެއްވާފައެވެ. ޝިޔާމުގެ އިތުރުން ކޯލިޝަނުގެ އެހެނިހެން މެމްބަރުންނަށްވެސް އަނިޔާވެފައިވާކަމުގައި އެ މެމްބަރުން ވިދާޅުވަމުން ދާކަންވެސް ފާހަގަ ކޮށްލެވެއެވެ.\nނައިފަރު ދާއިރާގެ މެމްބަރ ޝިޔާމްމަޖްލިސް ހަމަނުޖެހުންގާނޫނު އަސާސީ އިސްލާހުކުރުން\nކޮބައިތޯ ޢިމްރާނު މޭޑޭގައި ހޫރުވި ހެއްކާއި ޤަރީނާ؟ މެމްބަރު ޝިޔާމް\nއެދުމަކީ ނުފޫޒެއްނެތި މައްސަލަ ބަލައިދިނުން، އެނބުރި އަންނާނީ ކުރިއަށްވުރެ ވަރުގަދަކޮށް!ޝިޔާމް


ޖިހާދަށް ނުފުރޭ ގޮތަށް ނިންމި ނިންމުން ހައިކޯޓުން ބާތިލު ކޮށްފި\nނިމާ ހަސަން 13 ޖެނުއަރީ 2021\nކުރީގެ ނައިބު ރައީސް އަބްދުﷲ ޖިހާދުގެ މައްޗަށް ކުރާ ދައުވާ އަކާ ގުޅިގެން، އޭނާއަށް ބޭސްފަރުވާ ކުރުމުގެ ފުރުސަތު ނުދީ ޕާސްޕޯޓު ހިފަހައްޓަން ކްރިމިނަލް ކޯޓުން ނެރުނު ކޯޓު އަމުރު ހައިކޯޓުން ބާތިލު ކޮށްފިއެވެ.\nޖިހާދު ފުރުން މަނާކުރި މައްސަލަ އޭނާގެ ފަރާތުން ހައިކޯޓުގައި އިސްތިއުނާފު ކުރުމުން، އެ މައްސަލައިގެ ހުކުމް އިއްވުން އޮތީ މިއަދެވެ. މިއަދު ހައި ކޯޓުން ނިންމީ ކްރިމިނަލް ކޯޓުން އެ އަމުރު ނެރެފައި ވަނީ ޝަރުއީ އަދި ގާނޫނީ އުސޫލުތަކާ ހިލާފަށް ނެރެފައިވާ އަމުރެއް ކަމަށެވެ.\nއަދި ޖިހާދު ފުރައިގެން ވަޑައިގަންނަވަން އުޅޭ ކަމަށް ލިބިފައިވާ ހެއްކަކީ އޭނާ ފުރައިގެން ދިއުމުގެ ހުއްދައަކަށް އެދި ކްރިމިނަލް ކޯޓަށް ހުށަހެޅި ފޯމާއިއެކު ހުށަހަޅާފައިވާ ޓިކެޓު ކަމަށް ދައުލަތުން ވަނީ ހައި ކޯޓުގައި ބުނެފައެވެ. ނަމަވެސް ކުށެއްގެ ތުހުމަތުވާ މީހަކު ޝަރީތް ކުރުމާއި ބެހޭ ޖިނާއީ އިޖުރާއަތާއި އެއްގޮތަށް ރާއްޖެއިން ބޭރަށް ފުރަން އެދި ހުށަހަޅާ ޓިކެޓަކީ އޭނާއާއި ދެކޮޅަށް ބޭނުންކުރެވޭނެ ހެއްކެއް ކަމުގައި ނުބެލެވޭނެ ކަމަށް ހައި ކޯޓުން ބުނެއެވެ.\nޕީޖީއިން ޖިހާދުގެ މައްޗަށް ދައުވާ ކޮށްފައި ވަނީ ކ. ފުށިދިއްގަރުފަޅު، ސްޕެޝަލް ޓޫރިސްޓް ޒޯނެއްގެ ގޮތުގައި ތަރައްގީ ކުރުމުގެ މަޝްރޫއާ ގުޅިގެން އޭރުގެ ފިނޭންސް މިނިސްޓަރު ކަމުގެ މަގާމުގައި ހުންނަވައި، ދައުލަތަށް ފައިދާއެއް ލިބެން އޮތް ކަމެއްގައި އެ ނޫން ގޮތަކަށް އަމަލު ކުރެއްވި ކަމަށް ބުނެއެވެ. މި މައްސަލައަކީ ކޮރަޕްޝަން އެންޑް އެސެޓް ރިކަވަރީއާ ބެހޭ ރިޔާސީ ކޮމިޝަނުން ތަހުގީގު ކުރުމަށް ފަހު ދައުވާ ކުރުމަށް ޕީޖީ އޮފީހަށް ފޮނުވި މައްސަލައެކެވެ.\nއެ މައްސަލާގައި ދައުވާކޮށް ޖިހާދުގެ ޕާސްޕޯޓް ހިފަހައްޓާފައި ވަނިކޮށް ބޭސްފަރުވާއަށް ވަޑައިގަތުމުގެ ހުއްދަ ދިނުމަށް ޖިހާދު އެދިވަޑައިގަތުމުން ކްރިމިނަލް ކޯޓުން ނިންމީ އެ ހުއްދަ ނުދިނުމަށެވެ.\nކްރިމިނަލް ކޯޓުން އެ ހުއްދަ ނުދިނުމަށް ނިންމާފައި ވަނީ ޖިހާދުގެ މައްޗަށް އުފުލާފައިވާ ދައުވާއަށް ބަލާއިރު އޭނާ ފިއްލަވާފާނެ ކަމުގެ އިހުތިމާލު އޮތުމުން ކަމަށް ބުނެއެވެ. އޭނާގެ ޕާސްޕޯޓް ހިފަހައްޓާފައި ވަނީ މިމަހު 20 ވަނަ ދުވަހާ ހަމައަށެވެ. ނަމަވެސް މިހާރު ހައި ކޯޓުން ވަނީ ކްރިމިނަލް ކޯޓުގެ އަމުރު ބާތިލުކޮށްފައެވެ.\nއަރުޝީފަށް ނެގީ 13/01/2021 16:30\nއެންމެފަހުން އަޕްޑޭޓްކުރީ 13/01/2021 16:30\nސަރުކާރުން އިތުރު ސައްލާއެއް ފަށަނީ!\nއިސްމާއިލް ރިޒާ5މިނެޓު ކުރިން\nމުޙައްމަދު ޝުހާދު 10 މިނެޓު ކުރިން


Brother Brand Ge Sealing Machine Sotti Biz Ah! - Vaguthu\nބްރަދާ ބްރޭންޑްގެ ސީލިން މެޝިން ސޮއްޓިބިޒްއަށް!\nސޮއްޓިބިޒް އިން "ބްރަދާ" ބްރޭންޑްގެ ސީލިން މެޝިން ވިއްކަން ފަށައިފިއެވެ.\nޗައިނާގެ މަޝްހޫރު ބްރޭންޑް "ބްރަދާ" ގެ ސީލިން މެޝިން ބޭނުންކޮށްގެން ތަފާތު އެކި ޕެކޭޖުތައް ބައްދަލުކޮށްލެވޭނެއެވެ. އެގޮތުން ކާބޯތަކެއްޗާއި ބޭހާއި ގޭތެރެއަށް ބޭނުންވާ ސާމާނުގެ އިތުރުން ކެމިކަލް އުފެއްދުންތައް ހުންނަ ޕެކޭޖުތައް ވެސް ވަރަށް ފުރިހަމައަށް މި ސީލިން މެޝިން ބޭނުންކޮށްގެން ބައްދަލުކޮށްލެވޭނެއެވެ.\n"ބްރަދާ" ކުންފުނީގެ މިފަދަ އުފެއްދުންތަކަކީ ދުނިޔޭގެ މަގްބޫލުކަން ހޯދާފައިވާ އުފެއްދުންތަކެކެވެ. ދުނިޔޭގެ އެކި ކަންކޮޅުތަކުގައި އެ ބްރޭންޑްގެ އުފެއްދުންތައް ވިއްކާ އިރު އެންމެ ފުރަތަމަ މެޝިނަރީ އާއި ޕެކޭޖިން ދާއިރާއާ ގުޅޭ ސާމާނު ބްރަދާ އިން ވިއްކަން ފެށީ 1999 ވަނަ އަހަރެވެ.\nމި ބްރޭންޑްގެ އަށް އިންޗީގެ ސީލިން މެޝިން ސޮއްޓިބިޒް އިން 550ރ. އަށް ލިބޭ އިރު 12 އިންޗީގެ ސީލިން މެޝިން 750ރ. އަށް ލިބޭނެއެވެ. "ބްރަދާ" ބްރޭންޑްގެ ސީލިން މެޝިން ރާއްޖެއިން ހަމައެކަނި ލިބޭނީ ވެސް ސޮއްޓިބިޒް އިންނެވެ.\nމި ފިހާރަ ހުންނަނީ ޗާންދަނީ މަގު ޖަލާލުއްދީން މިސްކިތުގެ މައި ދޮރު ކުރިމަތީގައެވެ. ސޮއްޓިބިޒް އިން މާލޭގެ ހުރިހާ ސަރަހައްދަކަށް އެފިހާރައިން ވިއްކާ ތަކެތި ޑެލިވަރީ ވެސް ކޮށްދެއެވެ. އަދި ބޯޓުތަކަށް ވެސް ޑެލިވަރީގެ ހިދުމަތް އެފިހާރައިން ދެއެވެ. ޑެލިވަރީ ކުރަން ބޭނުންވާ ފަރާތްތަކުން 7750004 އަށް ނުވަތަ 7449955 އަށް ގުޅައިގެން ކުރިއަށްގެންދެވޭނެއެވެ.\n"ރެޕްއޯކޭ" ތަކެތި ރައްކާކޮށްލުމަށް ވަރަށް "އޯކޭ" ވާނެ\nޒިޕް ލޮކާ ކޮތަޅު ބޭނުންތަ؟ އަވަހަށް ސޮއްޓިބިޒްއަށް ދޭ\nސޮއްޓިބިޒް އިން ރެޑްމީ ނޯޓް 8 ގެ ސްޓޮކް އާކޮށްލައިފި


Corona jehigen China in beyrun ithuru meehaku maruvejje\nކޮރޯނާ ޖެހިގެން ޗައިނާއިން ބޭރުން އިތުރު މީހަކު މަރުވެއްޖެ\nކޮރޯނާ ވައރިަސް -\nދުނިޔޭގައި ހަލުވި ކަމާއެކު ފެތުރެމުން އަންނަ ކޮރޯނާ ވައިރަސްޖެހިގެން ޗައިނާ ފިޔަވައި އެހެން ގައުމަކުން ދެވަނަ މީހަކު އެ ބައްޔަށް ޕޮޒިޓިވް ވެގެން މަރުވެއްޖެއެވެ.\nމީޑިއާ ރިޕޯޓްތައް ބުނާ ގޮތުގައި ކޮރޯނާވައިރަސްގެ ޖެހިގެން މީހަކު މަރުވެފައި ވަނީ ހޮންކޮންގް އިންނެވެ.\nކޮރޯނާވައިރަސް ޖެހިގެން ހޮންކޮންގް އިން މަރުވެފައި ވަނީ 39 އަހަރުގެ ފިރިހެނެއް ކެވެ. އޭނާ އަކީ ވޫހާން އަށް ޖަނަވަރީ މަހުގެ 21 ވަނަ ދުވަހު ދަތުރު ކޮށްފައިވާ މީހެކެވެ. އޭނާ އެނބުރި ހޮންކޮންގް އަށް ދިޔަ ފަހުން ބަލިވެ، ހޮސްޕިޓަލްގައި ގެންދިޔައީ ފަރުވާ ދެމުންނެވެ.\nޗައިނާގެ އިތުރުން މީގެ ކުރިން ކޮރޯނާވައިރަސް ޖެހިގެން މީހަކު މަރުވީ ފިލިޕީންސުންނެވެ. މި ބަލި ޖެހިގެން ޗައިނާގެ ބޭރުން މަރުވެފައިވަނީ ޗައިނާއަށް ނިސްބަތްވާ، އުމުރުން 44 ފިރިހެނެއް ކަމަށެވެ. މި މީހާއަކީ ކޮރޯނާ ވައިރަސް އެންމެ ފުރަތަމަ ފެނުނު ޗައިނާގެ ވޫހާން ސިޓީއށް ނިސްބަތްވާ މީހެކެވެ.\nވޯލްޑް ހެލްތް އޯގަނައިޒޭޝަނުން ބުނީ، އޭނާ ޕިލިޕީންސްއަށް އައުމުގެ ކުރިންވެސް ވަނީ ކޮރޯނާއަށް ޕޮޒިޓިވް ވެފައި ކަމަށެވެ.\nފިލިޕީންސްގެ ސިއްހީ އިދާރާތަކުން ބުނީ، ޗައިނާއިން މިފިރިހެން މީހާ ފިލިޕީންސަށް އައިސްފައިވަނީ ތައިލޭންޑު މަގުންނެވެ. އަދި އޭނާއާއެކު 38 އަހަރުގެ ޗައިނާ އަންހެނެއްވެސް ފިލިޕީންސަށް އައިކަމަށާއި، އެދެމީހުން ޓެސްޓުކޮށް ބެލި ބެލުމުން މިދެމީހުންވެސްވަނީ ކޮރޯނާއަށް ޕޮޒިޓިވް ވެފައި ކަމަށެވެ. އަދި އެމީހުންވަނީ މެނީލާގެ ހޮސްޕިޓަލްގައި ކަރަންޓީނުކުރެވިފައެވެ. އެހޮސްޕިޓަލްގައި ފަރުވާދެމުންދަނިކޮށް މަރުވި މީހާގެ ފުއްޕާމޭގައި ފެން އުފެދި ނިއުމޯނިޔާ ޖެހުނު ކަމުގައިވެސް ފިލިޕީންސް ސަރުކާރުން ބުނެފައިވެއެވެ.


Council Thakuge Raeesunge Musaara Akee 23,000 RF Kamah Commitee In Faas Koffi - Vaguthu\nކައުންސިލްތަކުގެ ރައީސްގެ މުސާރައަކީ 23،000ރ. ކަމަށް ކޮމެޓީން ފާސްކޮށްފި\nރަށްރަށުގެ ކައުންސިލްތަކުގެ ރައީސުންނަށް ދޭ މުސާރަތައް ޕޭ ކޮމިޝަނުން ހުށަހަޅާފައިވާ ގޮތަށް މަޖިލީހުގެ މާލިއްޔަތު ކޮމެޓީން މިއަދު ފާސްކޮށްފިއެވެ.\nމިއަދު މަޖިލީހުގެ މާލިއްޔަތު ކޮމެޓީން ވަނީ ކުރިން 15،000ރ. ގެ މުސާރައެއް ލިބެމުން އަންނަ ކައުންސިލްގެ ރައީސުންގެ މުސާރަ އަށް ބަދަލު ގެނެސް ކައުންސިލްތަކުގެ ރައީސުންނަށް 23،000ރ ދިނުމަށް ފާސްކޮށްފައެވެ.\nކައުންސިލަރުންގެ މުސާރަ އާއި މެދު ނޭޝަނަލް ޕޭ ކޮމިޝަނުން މަޖިލީހަށް ފޮނުވާފައިވާ ލިޔުމުގައި ބުނެފައިވާ ގޮތުން ނަމަ މޭޔަރުގެ މުސާރައަކީ 40،000ރ އެވެ. އަދ ޑެޕިއުޓީ މޭޔަރަކަށް 35،000ރ. ސިޓީ ކައުންސިލް މެމްބަރަކަށް 30،000ރ. ލިބޭ އިރު އަތޮޅު ކައުންސިލް ރައީސަކަށް 28،000ރ.، ރަށު ކައުންސިލްގެ ރައީސަކަށް 23،000ރ. އަދި ޑެޕިއުޓީ އަށް 15،000ރ.، އަދި މެމްބަރަކަށް 12،000ރ. ވަނީ ހަމަޖައްސައިފަ އެވެ. މި ހުރިހާ މުސާރަތަކަކީ، މިހާރު ދޭ މުސާރަތަކަށް ވުރެ ބޮޑު މުސާރަތައް ކަން ފާހަގަކޮށްލެވެއެވެ.\nމިއަދު ކޮމިޓީގައި ވާހަކަދެއްކެވި މެމްބަރުން ވަނީ ރައީސް އާއި ނައިބު ރައީސްގެ މުސާރައިގެ ތަފާތު ބޮޑުވުމުން އެކަމުގެ ކަންބޮޑުވުން ފާޅުކުރައްވާފައެވެ. އެ ފަރަގު ކުޑަކުރަން ވެސް ބައެއް މެމްބަރުން ވަނީ ލަފާދީފައެވެ.\nމިއަދުގެ ކޮމިޓީގައި ހަނިމާދޫ ދާއިރާގެ މެންބަރު އަބްދުލްގަފޫރު މޫސާ ވަނީ ކައުންސިލް ރައީސްގެ މުސާރަ 23،000ރ. އިން 20،000ރ. އަށް ބަދަލު ކުރަން ހުށަހަޅުއްވާފައެވެ. އެ ހުށަހެޅުމަށް ދާންދޫ ދާއިރާގެ މެމްބަރު ޔައުގޫބު އަބްދުﷲ ތާއިދު ކުރައްވާފައި ވަނިކޮށް އަބްދުލްގަފޫރު ވަނީ ކައުންސިލް ރައީސްގެ މުސާރަ ކުޑަކުރަން ހުށަހެޅުއްވި ހުށަހެޅުން އަނބުރާ ނަންގަވައިފަ އެވެ.\nކޮމިޓީގައި ދެކެވުނު ވާހަކަތަކަށް ފަަހު މެމްބަރުން ނިންމަވާފައި ވަނީ ޕޭ ކޮމިޝަނުން ފޮނުވާފައިވާ ގޮތަށް މުސާރަ ދިނުން ރަނގަޅު ކަމަށް ކަނޑައެޅުމަށެވެ. މާލިއްޔަތު ކޮމިޓީ އިން އެގޮތަށް ނިންމާފައި ވަނީ ހަ ވޯޓުގެ ހަނި އަގުބިއްޔަތަކުންނެވެ. ދެން މި މައްސަލަ ފޮނުވާނީ މަޖިލީހުގެ ތަޅުމަށެވެ.\nއޭޕްރީލް 25, 2021 15:49\nތީ އިން ސާފްތޯ\nއޭޕްރީލް 25, 2021 15:50\nރާއްޖެތެރޭ މީހުންނާ މާލޭ މީހުން ތަފާތުކުރުން ހުއްޓުވައެއް ނުލެވޭތަ.\nއޭޕްރީލް 25, 2021 15:52\nނުކިޔަވާ ސަންގޯރުންނަށް މި ހާބޮޑު ފައިސާ ތައް ދީގެން މުސްތަޤްބަލެއް ނެތް. އަހަރެެމެން ޓީޗަރުން ހަނާއަރަނީ؟ ކޮބާ ތޯ މި ސަރުކާރުގެ ފޮނި ކެނޑުންތައް' މީ ކޮން ވަޢުދެއް ފުއްދަން ގަންނަގަނޑެއް! ގުންޑާ ސަރުކާރު ިއސްތިއުފާ ދީފައި ގެއަށްދޭ!\nއޭޕްރީލް 25, 2021 16:40\nމުދައްރިސް ތީ ތެދެއް. ހިތާމަ އަކީ މިހާ ތައުލީމީ ޖީލެއް އޮތް އިރުވެސް އެ ނުކިޔަވާ ސާދާގަރުންނަށް ވޯޓްދީގެން ހޮވާތީ.. ކަނޑައެޅިގެން މޮޅަށް ކިޔަވައިގެން ތަޖުރިބާހުރި ކުދިން ކައުންސިލްތަކަށް މިފަަހަރު ކުރިމަތިލި. އެކަމު ކަޓުވާލީ ވޯޓުން.. އަސްލު މި މީހުންވެސް ސިވިލްސާވިސްގަ މީހުން ނަގާހެން ރެކްރޫޓް ކުރަންވީ.. މަށަށް މާސްޓާސް ހަދައިގެން އެސިސްޓެންޓް ޑިރެކްޓަރ ލެވެލްގެ މަޤާމެއްގަ ހުންނައިރު 10000 ރުފިޔާ ނުލިބޭ. އެކަމު މި މީހުން އުޑެއް ބުޑެެއް ނޭނގުނަސް 12000 ހެވިލާފަ ގެންދަންވީ.. ތައުލީމުގެ އަގެއް ނެތް.ސިޔާސީ ވެލީމަ ނިމުނީ.. ޕޭކޮމިޝަނަށް ފޮނުވި އިދާރީ އޮނިގަނޑު ކޮބާހޭ...!!!\nއޭޕްރީލް 25, 2021 20:52\nޓީޗަރުންގެ މުސާރަ ކުޑަތަ؟؟؟\nއެހެން ދާއިރާތަކުގައި މަސައްކަތްކުރާ ސިވިލް ސަރވަންޓުންގެ މުސާރައަށްވުރެ ޓީޗަރުންގެ މުސާރަ މިހާރުވެސް މާބޮޑަށްވެސް ބޮޑު.\nޓީޗަރުންނަށް ވަކިއޮނިގަނޑެެއް ހަދާ ސިވިލްސަރވިސްގެ އެހެން ދާއިރާތަކުގެ މުވައްޒަފުންނަށް ނުދީ ޓީޗަރުންނަށް ވަނީ މުސާރައިގެ ކުރިއެރުންދީފައި\nޓީޗަރުން ވަޒީފާގައިތިބެ ހޯދާ ކޮންމެ ސެޓްފިކެޓަކަށްވެސް މުސާރައިގެ ކުރިއެރުނލިބޭ އެހެންދާއިރާތަކުގެ މުވައްޒަފުންނަކަށްނުލިބޭ\nއެވަރުންވެސް އެހެންބަޔަކަށް އެއްޗެއްލިބޭ ކޮންމެ ފަހަރަކު ޓީޗަރުން ހަޅޭއް ލަވަންނިކުމޭ\nހާދަ އަމިއްލަ އެދުން ބޮޑުބައެކޭދޯ\nޓީޗަރުން އަދާކުރަނީ އެހާ ބުރަ ވަޒީފާއެއް ނަމަ ސްކޫލްގަ ކިޔަވައިދެމުން އާއިލާއާއަށް ވަގުތުދެމުން ކޯސް ހަދަމުން ކޮލެޖްތަކުގަ ކިޔަވައިދޭން ދެވޭނެތޯ؟؟\nއޭޕްރީލް 25, 2021 15:56\nސާބަސް ސިޔާސީ ކުދިންކޮލަށް\nއޭޕްރީލް 25, 2021 16:19\nކައުންސިލަރުން ހައްލައިގެން ކެނެރީގޭ ލާދީ ނަޝީދަށް ބޮޑުވަޒީރުކަން ހޯދައިދޭން މަސައްކަތްކުރަނީ އެހެންވެ މިހާޜު ހުށަހަލާ ބިލްތައް އަނބުރާ ނަގައި މުސާރަކުޑަކުރަން ހުށަހެޅި ހުށަހެޅުންވެސްއަނބުރާ ގެންދަނީ އެމްޑީޕީއަކީ ލާދީނީ މަކަރުވެރި ދަޅައެއް ރައްޔިތުންނަށް މަންފާހުރި ހަމައެއްކަމެއް މަޖިލީހަކުން ނުނިންމާނެ ބަލާނީ ފެލާލައިގެންވެސް ރައްޔިތުން އަތުން ފައިސާ ދަމައިގަނެވޭތޯ ޔަހުދީންގެ ފަލްސަފާ ކިހިނެއް ރަނގަޅުވާނީ މުނާފިޤުންގެ ސިފަ އަދިވެސް ވޯޓުދީގެން ލާދީނީ ޖާހިލުން މަޖިލީހަށްވައްދާ އޭރުން ރައްޔިތުންނަށް ވަރަށް ފައިދާކުރާނެ\nއޭޕްރީލް 26, 2021 05:43\nދައުލަތުގެ މުވައްޒަފުންގެ މުސާރަ ކަޑައެޅުމަކީ މާލިއްޔަތު ކޮމޮޓީއާއި ބެހޭ ކަމެއްނޫން އެކަން ކުރަންޖެހެނީ ރައީސުލް ޖުމުހޫރިއްޔާ އާއި ޕޭކޮމިޝަނުން، މިއަދު މާލިއްޔަތު ކޮމޮޓީގެ މެންޑޭޓް އޮޅުވާލައިގެން ދައުލަތުގެ ހުރުހާ ކަންކަމަކާއި ބެހެމުން ދަނީ، ޤާނޫނު އަސާސީގައި އޮތީ މާލިއްޔަތު ކޮމޮޓީން ކުރަންޖެހޭނީ ކޮންމެ އަހަރަކު ދައުލަތުގެ ބަޖެޓް ފާސްކުރަން ޖެހޭކަންކަން ކަމަށް އިތުރު ކަމެއް ކުރާން އޮންނަ ކޮމޮޓީއެއް ނޫންތީ ހުރިހާ ތަނަކަށް ބޯބާނައިގެން ސިޔާސީ ވަފާތެރި ކެހިވެރިން މިއުޅެނީ !


9 December - Landhoo ah ves Maalhendhoo ah ves bodu dhuvaheh.\n9 ޑިސެމްބަރ – ލަންދުއަށްވެސް މާޅެންދުއަށްވެސް ބޮޑުދުވަހެއް!\nމިހިނގާ ޑިސެމްބަރ މަހުގެ9ވަނަދުވަސް ވެގެންދާނީ ނ.މާޅެންދޫ އަށާއި، ނ.ލަންދޫއަށް ވަރަށް ތާރީޚީ ބޮޑުދުވަހެއްކަމަށް އެ ދެރަށުގެ ރައްޔިތުންނާއި، ޚާއްޞަކޮށް ދެރަށުގެ ޒުވާނުން ބުނަމުން އެބަދެއެވެ.\nމި ދެރަށުގެ މީހުން މިގޮތަށް ބުނަމުން އެދަނީ ނ. އަތޮޅުގެ ރަށްތަކަށް އަމާޒުކޮށްގެން ބާއްވާ ސިޔާމް މައުރޫފް ސޮކާ ކަޕްގެ ކުއާޓާ ފައިނަލަށް ދަތުރުކުރި ޓީމުތައް ކަށަވަރުވުމަށް ފަހުގައެވެ.\nސިޔާމް މައުރޫފް ކަޕްގައި މާޅެންދޫ ސަޕޯޓަރުން ސަޕޯޓްކުރަނީ / ފޮޓޯ: ސިޔާމް މައުރޫފްކަޕް އެފްބީ ޕޭޖް\nނ.މާޅެންދޫގައި މިހާރު ކުރިއަށްދާ ދިވެހިރާއްޖޭގެ އެންމެ އަގުބޮޑު ފުޓްބޯޅަ މުބާރާތުގެ ކްއާޓަރ ފައިނަލަށް ދަތުރުކުރި 8 ޓީމް އިއްޔެ ކަށަވަރު ވެފައިވާއިރު އަދި އެ ޓީމް ތަކުގެ ކުޅުން ހަމަޖެހިފައިވާ ގޮތުން ކްއާޓަރ ފައިނަލްގެ އެންމެ ފޯރިގަދަ ވާނެކަމަށް ބެލެވޭމެޗަކީ ގިނަބަޔަކު ޤަބޫލުކުރާގޮތުގައި މާޅެންދޫ އާއި ލަންދޫ ވާދަކުރުމަށް ހަމަޖެހިފައިވާ މެޗްކަމަށް ބެލެވެއެވެ.\nކްއާޓަރ ފައިނަލްގެ މެޗްތަކުގެ އެންމެ ފަހުމެޗަށް މިދެރަށުގެ މެޗް ވެފައިވާއިރު ޓީމްތައް ވާދަކުރަންޖެހޭ ގޮތަށް ބަލާއިރު އަދި ފާއިތުވެ ދިޔަތާންގައި މި ދެޓީމް ބައްދަލުކުރި މެޗްތަކަށް ބަލާއިރު ފެނިގެންގޮސްފައިވަނީ ދެޓީމުންވެސް ވަރަށް ހަމަހަމަ ކުޅުމެކެވެ.\nމިހާރު ހިނގަމުން މިދާ ސިޔާމް މައުރޫފް ސޮކަރ ކަޕްގައި އަދި މިހާތަނަށް މިދެޓީމް ވާދަކޮށްފައި ނުވިނަމަވެސް މީގެ ކުރީގެ ބައެއް މުބާރާތް ތަކުގައްޔާއި، އެކުވެރިކަމުގެ މެޗްތަކުގައި މިދެޓީމްވަނީ އެކިފަހަރުމަތިން ވާދަކޮށްފައެވެ. އެކުވެރި ކަމުގެ ގިނަމެޗްތަކެއް ކުޅެ މާޅެންދޫ ލަންދޫ އަތުން ބަލިވެފައިވީނަމަވެސް އެންމެ ފަހުން މިދެރަށް ބައްދަލުކުރި އެކުވެރި ކަމުގެ މެޗްވަނީ ލަންދޫގައި ކުޅެ3– 1 ން މާޅެންދޫ އެ މެޗް ކާމިޔާބު ކޮށްފައެވެ.\nއަދި އެންމެ ފަހުން ބޭއްވި މިނިވަން ޗެމްޕިއަން ޝިޕް ގެ ނ.އަތޮޅުގެ ޗެމްޕިއަންކަންވެސް ވަނީ މާޅެންދޫ ނަގާފައެވެ.\nލަންދޫ ޓީމަށް ބަލާއިރު އެޓީމުންވެސްވަނީ މިނިވަން ޗެމްޕިއަން ޝިޕް 2016 ގައި ފައިނަލްގައި ނ.އަތޮޅުގެ އެންމެ ވަރުގަދަ ހޮޅުދޫ ފުޓްބޯޅަ ޓީމާއި ބައްދަލުކޮށް ކުޅުނު ދެމެޗުގެ ނަތީޖާއިން މޮޅުވެ 2016 ވަނައަހަރުގެ ނ.އަތޮޅުގެ ޗެމްޕިއަންކަން ހޯދާފައެވެ. އަދި ޝިޔާމް މައުރޫފްކަޕްގެ 2014 ވަނަ އަހަރުގެ މުބާރާތުގެ ފައިނަލުގައިވެސް ލަންދޫ ޓީމް ވަނީ ކުޅެފައެވެ.\n9 ޑިސެމްބަރ ވާ ހޮނިހިރު ދުވަހަކީ މި ދެރަށުގެ މީހުންނަށް ބޮޑުދުވަހަކަށް ވެފައިމިވަނީ ހަމައެކަނި ފުޓްބޯޅައިގެ ތާރީޚް ގައި މިދެޓީމް ހޯދާފައިވާ ކާމިޔާބީ ތަކުގެ ސަބަބަކުންނޫނެވެ. އެހެނެއްކަމަކު ޒަމާނުއްސުރެ މިދެރަށުގެ ރައްޔިތުންނަކީ އެކިއެކި ކަންކަމުގައި ވާދަކުރަމުން އައިސް މިއަދާހަމައަށްވެސް އެކަން އެގޮތުގައި ދަމަހައްޓަންބޭނުންވާ ބަޔަކު ދިރިއުޅޭ ދެރަށަށް ވުމުންނެވެ. ޢުމުރާނީ ތަރައްޤީއާއި، ތައުލީމީ އަދި ފަންނީ ޤާބިލް ކަމުގައި މިދެރަށުގެ ރައްޔިތުން އެއްބަޔަކު އަނެއްބަޔަކަށް ފާޑުކިޔާ ހަޖޫޖެހުންކަހަލަ ކަންކަން މާޒީގައި ހިނގާފައިވާކަން ތަރީޚީ ފަތްފުށްތަކުން ސާބިތުވެއެވެ. އެކަމުގެ ސަބަބުން ވަރަށް ހިތާމަވެރި ޙާދިސާތައްވެސް ދެރަށުގެ ރައްޔިތުންގެ މެދުގައި ހިނގާފައިވާކަމީ ޤަބޫލުންކުރަން ބޭނުންނުވިޔަސް ޙަޤީޤަތެވެ. އަދި ދެރަށުގެ ހަރުކުލައިގެ މީހުންގެ ވާހަކަ ތަކުން އެނގޭ ޙަޤީޤަތަކީ ފެށުނީއްސުރެވެސް ކޮންމެކަމެއްގައިވެސް މިދެރަށުގެ ވާދަވެރިކަން އިންތިހާއަށް ގޮސްފައިވާކަމެވެ.\nއެހެން އެކަން އޮތްނަމަވެސް އަދި ދޭތެރެދޭތެރެއިން ދެރަށުގެ ދެމެދުގައި އެކިއެކި މައްސަލަތައް ޖެހުނުނަމަވެސް މިދެރަށުގެ ރައްޔިތުންނަކީ ނުހަނު އެކުވެރި އެއްބައިވަންތަ ރައްޔިތުން ތަކެކެވެ. އޭގެ ހެއްކެއްގެ ގޮތުން އެއްރަށެއްގައި ކުރެވޭ ބޮޑެތި މަސައްކަތްތަކުގައި އަނެއްރަށެއްގެ ރައްޔިތުން އެހީތެރިވާން ދިއުމާއި، އެއްބަޔަކަށް ދިމާވާ ކުއްލި ކާރިސާ ތަކުގައި އަނެއްބަޔަކު ބައިވެރިވެ އެހީތެރިކަން ފޯރުކޮށްދިނުމަކީ މިދެރަށުގެ ރައްޔިތުންގެ ޚާއްޞަ ސިފައެވެ. މިއީވެސް މާޒީގައި ވެސް އަދި މިހާރުވެސް މިދެރަށުގެ ރައްޔިތުން ދައްކައިދެމުންދާ ރީތި ނަމޫނާއެކެވެ.\nކޮންމެއަކަސް ސިޔާމް މައުރޫފް ކަޕްގެ ކްއާޓަރ ފައިނަލްގެ ބޮޑުމެޗަށް މާޅެންދޫވެސް އަދި ލަންދޫވެސް ތައްޔާރުވަމުންދާއިރު ކޮންމެ ޓީމަކުންވެސް ތައްޔާރުވަމުންދާނި ސީދާ ކާމިޔާބީއަށްކަން ޔަޤީނެވެ. މެޗްގެ 90 މިނިޓް ނިމުމުގެ ކުރިން މެޗްގެ ނަތީޖާނެރެ އެއްޓީމުން އަނެއްޓީމް ބަލިކުރެވޭތޯ އެކަމުގެ އަޒުމުގައެވެ. އަދި ދެރަށުގެ ރައްޔިތުންވެސް ތިބޭނީ މި މެޗަށްޓަކައި ކެތްމަދުވެފައިވާ އިންތިޒާރީއެއްގައެވެ.\nޕެނެލްޓީޖަހައިގެންވެސް ކްއާޓަރގެ މެޗްތަކުގެ ނަތީޖާ ނެރޭނެތީ އެނގި ކަށަވަރުވާކަމަކީ މި މެޗް އެއްވަރު ނުވާނެކަމެވެ. ކޮންމެވެސް އެއްބަޔަކު މޮޅުވާނެކަމެވެ. ބޮޑު ދުވަހުގެ ބޮޑުމެޗްގެ ނަތީޖާވެސް އެނގޭނީ ހަމަ ކުޅެލީމައެވެ. އެދުވަހަށް އިންތިޒާރު ކުރަމާ ހިނގާށެވެ.\nލަންދޫއާއި އެންމެކައިރީގައިވާ އަދި އެންމެ އެކުވެރި މާޅެންދޫ ގެ ރައްޔިތުންނަށާއި އަދި “މާޅެންދޫ އެފްޓީ” ފުޓްބޯޅަޓީމަށާއި، ލަންދޫގެ އެކުވެރި އެއްބައިވަންތަ އެއްޓީމެއްގެ ގޮތުގައި ވާދަކުރާ “ޓީމް ލަންދޫ” ގެ ކުޅުންތެރިންނަށްވެސް ކާމިޔާބީއަށް އެދެމެވެ.


Ayushman aai Nushrat Furathama Faharah Ekugai Filmakun?\nނުޝްރަތް އާއި އަޔުޝްމަން--\nއަޔުޝްމަން އާއި ނުޝްރަތް ފުރަތަމަ ފަހަރަށް އެކުގައި ފިލްމަކުން؟\nއަޔުޝްމަން ކުރާނާއާއި ނުޝްރަތް ބަރޫޗާ ފުރަތަމަ ފަހަރަށް އެކުގައި މަސައްކަތް ކުރަން ނިންމައިފި ކަމަށް އިންޑިއާގެ ނޫސްތަކުން ބުނެފިއެވެ.\nއަޔުޝްމަން މިއަހަރު ދެ ފިލްމެއްގައި މަސައްކަތް ކުރާއިރު، އޭގެ ތެރެއިން އެއް ފިލްމު ކަމަށްވާ "އަންދާދުން" ވަނީ މިމަހު ފަސް ވަނަ ދުވަހު ނެރެފައެވެ. އެފިލްމު ގިނަ ބަޔަކަށް ކަމުދިޔައިރު އަޔުޝްމަން މިއަހަރު ފެނިގެންދާ ދެވަނަ ފިލްމު "ބަދާއި ހޯ" ވެސް މިމަހުގެ 19 ވަނަ ދުވަހު ވަނީ ނެރުމަށް ނިންމާފައެވެ.\nއިންޑިއާގެ ނޫސްތަކުން ބުނާ ގޮތުގައި ދިނޭޝް ވިޖަން ގެ ކުރިއަށް އޮތް ފިލްމު "ބަލާ" ގައި އަޔުޝްމަން މަސައްކަތް ކުރާނެއެވެ. ނަމަވެސް އެކަމާ ބެހޭގޮތުން އަދި ރަސްމީ އިއުލާނެއް ކޮށްފައި ނުވާއިރު މިހާރު ރިޕޯޓުތަކުން ބުނާގޮތުގައި އަޔުޝްމަން ދެން ފެނިގެންދާނީ "ގޮގްލީ" ނަމަކަށް ކިޔާ ފިލްމެއްގައެވެ.\nއެފިލްމުގައި އަޔުޝްމަނާއެކު ނުޝްރަތު ފެނިގެންދާއިރު އިންޑިއާގެ ނޫސްތަކުން ބުނާގޮތުގައި އެދެމީހުން މިހާރު ވަނީ ފިލްމަށް ސޮއި ވެސް ކޮށްފައެވެ. އޭގެ އިތުރުން އެފިލްމަކީ ކޮމެޑީ ފިލްމެއް ކަމަށް ވެސް ނޫސްތަކުން އަންނަނީ ބުނަމުންނެވެ.\nނުޝްރަތު އެންމެ ފަހުން ފެނިގެން ދިޔައީ "ސޯނު ކެ ޓީޓޫ ކި ސުވިޓީ" އިންނެވެ. އަދި އޭނާ މިހާރު ވަނީ ހަންސަލް ޑައިރެކްޓު ކުރާ ފިލްމު "ތުއްރާމް ހާން" ގައި މަސައްކަތް ކުރަން ނިންމާފައެވެ.\nނުޝްރަތް ބަރޫޗާ އަޔުޝްމަން ކުރާނާ